qundao/data-zh-poetry huggingface dataset:
夜过石湖口
作者：俞绍堂
朝代：清
体裁：七言律诗

灵岩夜棹阖闾城，云影波光一叶轻。风稳船如天上坐，月明人在镜中行。吴王霸国山踰秀，越女浮家水倍清。唯有此湖应姓范，宋时居士旧知名。
归燕
作者：俞绍堂
朝代：清
体裁：五言律诗

堂前双燕子，秋后见应稀。红杏花时至，丹枫叶落归。今年从此去，何日得相依。似有迟留意，将飞又不飞。
惜春
作者：俞绍堂
朝代：清
体裁：七言绝句

不惜黄金栲栳量，酴醾枝上买春光。蕙风底事浓于酒，醉得东君没主张。
春暮寄史大保定
作者：俞绍堂
朝代：清
体裁：七言律诗

江南景物已蹉跎，冀北韶光复如何。同道为蓬莺出谷，离乡作客燕分窝。诗人别后云山老，水国春围风雨多。三月桃花潮有信，鱼书定到折津河。
有约
作者：俞绍堂
朝代：清
体裁：五言律诗

有约黄昏后，情怀不自由。思深芳草暮，望断故园秋。闭户风敲竹，开窗月上楼。灯花深报喜，落后转添愁。
金陵怀古
作者：俞绍堂
朝代：清
体裁：七言律诗

桃叶桃根古渡头，清溪一曲小姑游。笙歌流水千秋梦，钟鼓斜阳六代愁。风月襟期依笛步，江湖气概胜棋楼。金陵自古钟王气，虎跃龙盘第一州。
飞雁
作者：俞绍堂
朝代：清
体裁：七言律诗

往来浪迹水云乡，绵渺关山道路长。雪霁衡峰春北向，月明湘渚夜南翔。能传碧落书千里，惯写青空字两行。意倦不愁无宿处，白蘋红蓼旧斜阳。
南楼令·自题小影兼怀侍萱、仲萱小姑
作者：俞绣孙
朝代：清

前梦去匆匆。情怀谁与同。倚屏山、两个愁侬。何事近来消瘦甚，已非复、旧时容。相对不言中。愁多意自慵。更休教、弃掷尘封。它日彩云难觅处，好留与、识春风。
声声慢·寄怀仲萱小姑
作者：俞绣孙
朝代：清

听残梅雨，立尽桐阴，无聊静掩房栊。倦倚屏山，钗横欲整还慵。销魂怕提前事，恼兰舟、催发匆匆。从别后，任罗衣香褪，宝镜尘封。肠断吹箫院落，自伊人去也，烟锁苔空。明月樽前，相思两处应同。休教为侬憔悴，劝加餐、锦字常通。空极目，渺天涯、云水万重。
如梦令
作者：俞绣孙
朝代：清

春色渐归芳树。愁思暗和疏雨。莫去倚阑干，帘外轻寒如许。无语。无语。谁识此时情绪。
摸鱼儿·寄怀侍萱小姑
作者：俞绣孙
朝代：清

忆当初、绮窗朱户，妆成青镜同照。而今久作关山隔，空有梦魂飞绕。千里道。曾记得、梁园是我儿时到。风清月好。想酒满金樽，香浓宝鼎，随意寄吟啸。年来事，应愧浮生草草。新愁添得多少。良辰胜景偏怊怅，减却旧时怀抱。还自笑。笑倚遍新声，总是相思调。鱼沉雁杳。已几度春残，几番花落，幽恨有谁晓。
江城子·落梅
作者：俞绣孙
朝代：清

风流空想寿阳春。唤梨云。梦难分。昨夜东风，庭院悄无人。倩影亭亭扶不起，珠委地，玉生尘。檀心一点倩谁温。怨黄昏。拭啼痕。月地云阶，何处觅香魂。记否那回曾索笑，深雪里，掩重门。
洞仙歌·寄静台主人
作者：俞绣孙
朝代：清

无端一别，隔云山千里。锦字缄愁倩谁寄。算浮生、总是会少离多，盼负却、灯下花前月底。记曾留后约，何事蹉跎，冷落银屏旧时意。寄语远游人、知否闺中，空望断、归舟天际。更莫问、相思几多深，也不说、相思这般滋味。
浪淘沙
作者：俞绣孙
朝代：清

记得昔同游。杨柳湾头。落花流水两悠悠。莫道春愁禁不起，还是春愁。欸乃橹声柔。梦也难留。轻寒翠被冷香篝。睡起斜阳明雉堞，错认杭州。
浪淘沙·七夕
作者：俞绣孙
朝代：清

风紧暮云浮。独倚危楼。伤心转自恨牵牛。何事聘钱偿未得，岁岁离愁。佳节喜逢秋。灵鹊桥头。银河风浪夜悠悠。莫道人间容易别，天上难留。
游天宁寺
作者：俞绣孙
朝代：清

东风吹絮暮春时，客到禅扉有鹤知。松树两行青嶂立，藤花一架紫云垂。无缘福地生欢喜，但祝人间少别离。归去也应更回首，暮钟声里意迟迟。
祝英台近
作者：俞绣孙
朝代：清

惜匆匆，分手易，寂寞怨朝暮。几日东风，春色顿如许。探芳旧约蹉跎，六桥烟柳，未识我、别时情绪。泪如雨。一枝欲寄凭谁，相对更无语。水远山长，空赋断肠句。怜它一段幽香，绣帏今夜，能否伴、梦魂飞去。
虞美人·前题
作者：俞绣孙
朝代：清

当时玉笛红窗里。不识愁滋味。无端一别各西东。负了阑干几度、月明中。年来折尽离亭柳。赢得人消瘦。云山总是万重遮。昨夜相思有梦、到天涯。
解语花·咏牡丹
作者：俞绣孙
朝代：清

繁华独占，艳色无双，桃李春光贱。玉人情倦。东风里、锦帐半遮娇面。红深翠浅。似剪碎、断霞千片。应算来、倾国倾城，会向瑶台见。不放蜂偷蝶恋。倚新妆无语，浑是娇懒。惜春将半。销魂处、别有背人深愿。华年似箭。但岁岁、花时常健。休负他、酒满金樽，更画屏深院。
长亭怨慢
作者：俞绣孙
朝代：清

正三月、落花飞絮。岁岁魂销，绿波南浦。剩有红笺，断肠留得断肠句。一江春水，量不尽、情如许。欲别更徘徊，但泪眼、盈盈相觑。日暮。纵归舟不远，已抵万重云树。无眠强睡，怕辜负、翠衾分与。想别后、独自归来，对罗帐、凄凉谁语。只两地相思，挑尽一灯疏雨。
青玉案
作者：俞绣孙
朝代：清

一樽浅注菖蒲绿。渐醉倚、屏山曲。戏绾彩丝长命续。瑶阶烟草，翠帘风竹，庭院清无俗。轻衫乍换冰绡縠。也不学、新妆束。午睡醒来钗坠玉。联吟人去，对花人独，归燕梁间宿。
高阳台·咏水仙
作者：俞绣孙
朝代：清

衣缕春冰，香含暖玉，珊珊影隔帘栊。漫抚哀弦，芳心原自难同。凌波步、袜空遗恨，伴梅魂、淡月朦胧。一凭它、秾李夭桃，占尽东风。娇多不奈春寒重，更温泉浴罢，嫩日微烘。清绝无尘，羞随郑婢泥中。多情莫解明珠佩，问仙踪、何处相逢。剩当时、谢女前身，幽梦曾通。
齐天乐·春雪
作者：俞绣孙
朝代：清

翠衾昨夜春寒重，朝来顿成凄冷。密护琼窗，轻霏玉屑，疑把梨魂唤醒。瑶华糁径。怕草色青青，惹人离恨。醉里凝眸，莫教颜色上青鬓。庭空风力似剪，玉梅休怨寂，飞去相趁。柳未三眠，春无一半，何事杨花成阵。飞霙弄暝。问谁向东皇，误传芳信。极目天涯，素娥羞避影。
送愚山先生秉宪江右
作者：俞绶
朝代：清

画船铙吹起蒹葭，奉使真同八月槎。云树匡庐千笏拥，烟波彭蠡一帆斜。似闻傲吏仍丹笔，应有门生隔绛纱。懒慢故人骊唱后，秋风秋雨小山花。
塞上春感
作者：俞耀
朝代：清

城头觱栗响金飙，听说群羌更动摇。冻坼平冈饥牧马，阴沈大漠冷盘雕。花门祸肇天俱惨，草碛营开土半焦。杨柳东风何处是，春来还忆灞陵桥。岁暮高吟《宝剑篇》，短衣盘马忆当年。关中苍莽风云地，陇上飘飖雨雪天。羽箭自传青海外，音书谁寄玉门前。敦煌此去皆烽火，仍是君王旧拓边。
塞上春感·其一
作者：俞耀
朝代：清

城头觱栗响金飙，听说群羌更动摇。冻坼平冈饥牧马，阴沈大漠冷盘雕。花门祸肇天俱惨，草碛营开土半焦。杨柳东风何处是，春来还忆灞陵桥。
塞上春感·其二
作者：俞耀
朝代：清

岁暮高吟《宝剑篇》，短衣盘马忆当年。关中苍莽风云地，陇上飘飖雨雪天。羽箭自传青海外，音书谁寄玉门前。敦煌此去皆烽火，仍是君王旧拓边。
登嘉定郡楼望峨眉山
作者：俞耀
朝代：清

西行未作峨眉游，舣棹独登江上楼。三峰两峰太古雪，千树万树孤云秋。寄书远近一青鸟，随艇浮沈双白鸥。安得芒鞋自来去，闲从绝顶凌嘉州。
短歌行
作者：俞耀
朝代：清

丈夫不能骑马挽强弓，飞身杀贼称豪雄。胡为翩翩乃学少年子，斗鸡走狗驰青骢。我闻南北豺狼走平圹，霜戟森森列万帐。梦中忽割几人头，渴吞战血心犹壮。天子传呼赐宝刀，殿上亲披金字袍。左插白羽右乌号，翻身仰射凌秋雕。一生龌龊非人豪，下视王侯将相如牛毛。
糟丘歌寄东生弟
作者：俞耀
朝代：清

人间不筑黄金台，天上不修白玉楼。腹中文字半磨灭，化为酒气成糟丘。我欲死埋其侧生与之游，不醉亦醉不愁亦愁。光阴一掷几千载，吾将老死无春秋。不知人间天上，何处可以长居而久留。愿假东来鹤，为我西飞招子由。茫茫江汉表，荡月乘虚舟。江汉滔滔去何驶，汝驾长风好来此。一杯涤尽胸中尘，共卧糟丘万古春。
贺菊人太史
作者：俞耀
朝代：清

蹀躞青骢下九垓，雕鞍香踏软红来。筵张玳瑁调金鼎，笔架珊瑚咏玉台。萱草岁寒凌雪健，杏花春暖向阳开。于今《雅》《颂》承平日，眠底纵横见此才。
崇效寺看牡丹·其一
作者：俞致沛
朝代：清
体裁：七言绝句

古刹争传白纸坊，无双嘉卉说天香。姚黄魏紫输颜色，花国应封北地王。
崇效寺看牡丹·其二
作者：俞致沛
朝代：清
体裁：七言绝句

富贵人间乐有余，檀心彩靥镇相于。城中车马群流集，旖旎风光四月初。
有津浦道南归
作者：俞致沛
朝代：清
体裁：七言律诗

车走轻雷入野烟，斜阳冉冉下前川。长途细数行偏缓，短绶频惊倦不眠。过眼云山横北极，关心风雨暗南天。何当策马临江去，归梦先驰故里边。
游西山戒坛寺口占
作者：俞致沛
朝代：清
体裁：五言律诗

万壑度钟声，千岩策杖行。花光开石井，茶乳沸瓶笙。奇树松盘曲，层楼佛送迎。二三知己友，共话此尘清。
复性篇
作者：俞荔
朝代：清

混沌之初，无极太极。理气相涵，冲穆无迹。阴阳既分，两仪乃立。天五地五，奇耦相得。五行其气，健顺其德。气至成形，理无不及。五行之秀，独萃于人。爰有五常，赋予维均。天命谓性，具于人心。为万物灵，曰有此仁。仁统四端，万善由生。性主乎静，动而为情。性无不善，情亦皆真。赤子入井，皆有恻隐。乍见之时，验此不忍。率之谓道，人人共由。天叙天秩，典礼优优。天下达道，能离此不。性为大本，道自川流。但人受性，舜蹠皆同。气有清浊，随其所钟。清者睿圣，浊者愚蒙。愚蒙之质，理锢于中。知诱物化，惟欲是从。五官百骸，顽然一物。以物交物，心乃放逸。人欲日炽，天理日汨。几希以亡，禽兽为匹。天生圣贤，作之君师。修道谓教，以觉后知。尧命虞舜，执中一词。道统之祖，传心在兹。舜授之为，精一危微。一十六字，该括无遗。中为性理，纯粹以精。心分人道，理欲难并。人心甚危，防勿滋萌。道心甚微，养使充盈。遏之存之，德乃日新。要之执中，不外一敬。肆则从欲，敬以定命。图念作狂，克念作圣。唐虞以来，心法默證。迨我孔子，统在师儒。曰性相近，与气质俱。习善则善，以复其初。大学之道，明德新民。明德即性，德本自明。气拘物蔽，如镜蒙尘。先以格致，知之宜真。诚正而修，行之宜敦。天德既全，王道乃行。思言性道，大原自天。道不可离，存遏宜先。戒惧慎独，动静交虔。中和以致，性量乃全。孟言性善，本乎秉彝。专以理言，邪说皆非。必称尧舜，人皆可为。尽心知性，以造其理。存心养性，惟事是履。非外铄我，固有之美。放心不求，弗思耳矣。洎乎有宋，濂洛关闽。考亭后出，集其大成。问学是道，德性是尊。涵养用敬，入德之门。致知力行，毋怠毋昏。人参三才，惟此性道。天地非大，吾身非小。万物皆备，及躬自葆。扩而充之，被乎四表。气质之性，君子弗性。困勉虽劳，生安可并。反之之功，循序渐进。希圣希贤，匪异人任。困而不学，暴弃实甚。敬述兹篇，用勉德行。
迂溪草堂初成
作者：俞荔
朝代：清

何妨环堵即为宫，适趣依稀栗里同。不速到门惟夜月，无私惠我有春风。是非难染溪边石，得失奚关塞上翁。闭户领来清净福，却忘身在万山中。
点绛唇
作者：俞讷
朝代：清

人在天涯，倚栏频把愁眉蹙。旧欢难续。春草无情绿。惆怅归期，不似花期速。盘中曲。回文四角，先向中间读。
眼儿媚
作者：俞讷
朝代：清

庭院黄昏别绪浓，秋影小帘栊。数声寒杵，一弦凉月，几点飞鸿。无边旧事凭谁省，搁泪对西风。弹阮无心，调筝转怯，思梦还慵。
蝶恋花
作者：俞讷
朝代：清

月影一帘春寂寂，风暖香消，花事全狼籍。恨缕愁丝千百结。伯劳飞燕东西隔。一去天涯无信息。却悔当筵，红豆轻抛掷。深夜怀人频转侧，梦魂何处寻踪迹。
边墙
作者：俞讷
朝代：清

斥堠烽烟静，沿壕长绿莎。高台蹲健鹘，荒碛卧明驼。地利宜耕牧，边氓息铠戈。驱车经废堞，怀古漫悲歌。
君山晚眺
作者：俞赓唐
朝代：清

石磴游踪驻，心怡饱看山。人随飞鸟渡，樵带断云还。远水碧千里，夕阳红半弯。堪描图一幅，妙手倩荆关。
题画二首
作者：俞赓唐
朝代：清

枝头黄鸟惜芳春，压架蔷薇烂漫新。密叶秾花休乱折，深红刺短易伤人。浓绿扶疏透石台，独饶艳丽蕊初开。玫瑰一样誇颜色，未许深宫买笑来。
题画二首·其一
作者：俞赓唐
朝代：清

枝头黄鸟惜芳春，压架蔷薇烂漫新。密叶秾花休乱折，深红刺短易伤人。
题画二首·其二
作者：俞赓唐
朝代：清

浓绿扶疏透石台，独饶艳丽蕊初开。玫瑰一样誇颜色，未许深宫买笑来。
冬日喜晴
作者：俞颐
朝代：清
体裁：七言律诗

暮冬天气日微长，陡觉晴光映草堂。喜觅椒花新醉眼，怕探梅蕊乱愁肠。溪流落照千层碧，野岸浮烟万缕黄。随兴步暄何处好，小村林下纳斜阳。
咏菊
作者：俞颐
朝代：清
体裁：五言律诗

淡菊供清玩，门庭日扫除。西风残醉后，细雨嫩寒初。篱下香偏冷，灯前影自疏。百回吟不厌，看到小春余。
村郊闲步
作者：俞颐
朝代：清
体裁：七言律诗

散步郊原任意行，荒村岑寂鸟时鸣。孤松风劲涛如怒，老竹心虚韵独清。桑下鸡啼催午饷，篱边犬吠护柴荆。沿堤水抱疑无路，隔岸欣逢稚子迎。
过永定偶成·其一
作者：俞颐
朝代：清
体裁：七言绝句

天远堂空半夕阳，春风拂处野花香。坡仙手植今犹在，试觅庭前蜀海棠。
过永定偶成·其二
作者：俞颐
朝代：清
体裁：七言绝句

曾闻翰墨有余香，风送残云邵半江。古墓垂杨春草绿，牧童牛背笛无腔。
兰
作者：俞鲁瞻
朝代：清

岩阿同寄迹，气味得交深。逸韵流虚室，清芬溢素襟。采芳君子佩，援操古人心。湘水留余憾，千秋泽畔吟。
吊倪高士墓
作者：俞鲁瞻
朝代：清

夙昔仰芳躅，今日寻荒莱。碑横鸟篆灭，径仄霜花开。松姿冷危石，鹤梦栖寒梅。凭吊发深慨，踏月东皋回。
归里偶吟
作者：俞鲸源
朝代：清
体裁：七言律诗

金鹅归去抚瑶琴，云倦真忘出岫心。故里虫沙余旧劫，闲池鸥鸟半知音。莺花三月春方艳，风雨千山日易沉。自笑浮名了无益，但将寄托系遥岑。
游春
作者：俞鲸源
朝代：清
体裁：五言律诗

莫把春光误，悠然著屐行。短长郊外路，红绿画中情。人影争来去，鸟声互送迎。小楼帘挂处，沽酒带余酲。
石梁学署偶成·其一
作者：俞鲸源
朝代：清
体裁：七言绝句

衙斋人静清如水，帘幕阴阴昼掩扉。真个官闲无一事，作团蝴蝶上阶飞。
石梁学署偶成·其三
作者：俞鲸源
朝代：清
体裁：七言绝句

休厌青毡一片寒，只凭才短漫为官。秋风抛却莼鲈想，供养何妨苜蓿盘。
石梁学署偶成·其二
作者：俞鲸源
朝代：清
体裁：七言绝句

春风桃李满宫墙，课日于于集讲堂。毕竟艺文犹后著，此中器识要评量。
署中秋菊盛开有感而作
作者：俞鲸源
朝代：清
体裁：七言绝句

匏系三年寄石梁，闲官只解为花忙。秋来独有东篱菊，不受尘埃不畏霜。
挽曾纪泽联
作者：俞鸿庆
朝代：清
体裁：联

广文正遗绪以自恢其材，只手扶危，干国允酬千载遇；负中外盛名而未竟所志，鞠躬尽瘁，饰终荣被九重褒。
台城
作者：俞鸿渐
朝代：清

妖梦妄祈四海一，梁家金鸥经缺。青丝白马渡江来，百道攻城城欲裂。太平寺主谁堪充，往者思缚萧老公。而今幸得偿厥志，岂肯复以人臣终。吁嗟乎！萧郎三十贵莫比，尚忆兵从樊沔起。毛人夜投黄鹤矶，既得皖城益自喜。两龙导舰来中流，六要八贵同时收。劝进岂止沈家令，崇俭力反东昏侯。奈何晚年惑象教，深宫作事尽颠倒。徒将大会夸无遮，忍令血食断宗庙。一朝国运颠难扶，此身竟舍跛脚奴。为问尔时净居殿，金钱欲赎其能无。于今事往已千载，世界沧桑凡几改。剩此荒凉地数弓，道有当年遗迹在。断址颓垣一望平，僧庐吊古添幽情。微风萧瑟撼林樾，犹作荷荷索蜜声。
大境门
作者：俞鸿渐
朝代：清

书生坐一室，凿空谈两戒。既未足迹经，岂免多所怪。繄余披短衣，三年歌出塞。巍巍大境门，揽胜兹游再。晓日明战场，微风净埃壒。万帐屯中央，营开见旌旆。天公妙设险，有意限中外。突然作一束，两崖屺相对。城高鸟飞绝，径窄马蹄碍。以此控北部，岂曰非要害。边声起惊笳，明驼过成队。有令促下鞍，行人罔敢懈。目览地势雄，心识神州大。他日话游踪，抵掌亦一快。
泰安道中望岳
作者：俞鸿渐
朝代：清

朝来晴翠扑征鞍，泰岱崚嶒耸万盘。五等秩斑侯伯上，四围山作子孙看。云光缭白晴疑雪，石气飞青夏亦寒。惜未笋舆烦地主，碧霞宫里倚栏杆。
西台
作者：俞鸿渐
朝代：清

如意敲残石有痕，高台直上倚云根。钓鱼幸傍严陵渚，化鸟曾招信国魂。大地茫茫王气尽，空山隐隐哭声存。于今晞发人何在，听彻樵歌日又昏。
过莺脰湖
作者：俞鸿渐
朝代：清

山水能娱人，积久动成癖。自闻莺脰湖，梦寐不忍释。今从禾中归，迂道此挂席。层湖敛夕阴，空水混一碧。鱼标露两三，蟹舍近咫尺。缅怀元真子，晚作垂纶客。烟波深复深，蓑笠适其适。一泛湖中舟，千载仰遗迹。我有钓竿手，苦为利名役。大呼渔翁来，乞与数椽宅。春水桃花红，秋水芦花白。鼓枻凌苍茫，不知天地窄。
春雨堂联
作者：俞鹤
朝代：清
体裁：联

疏钟声远流何处；明月多情在此间。
挽张之洞联
作者：信勤
朝代：清
体裁：联

方洒攀髯之泪，又增骑尾之悲，天不慭遗，国谁与立；未扫丞相之门，早辱边才之荐，上为世恸，下哭其私。
关索岭
作者：修武谟
朝代：清
体裁：七言绝句

汉臣破虏辟雄关，眼底全收岭外山。战马功高谁第一，万年烟祀白云间。
题蓉湖春色二首
作者：候倬
朝代：清

衣香鬓影忆当年，老去春光孰见怜。无限深情付空色，不堪往事若云烟。美人名士原同调，红袖青衫集一编。艳说章台新柳记，梁溪应共白门传。不风流处总风流，梓里名花月旦收。白傅情怀因念旧，东坡才调洵堪俦。廿年踪迹浑如梦，一曲齐梁溯莫愁。过眼云烟原幻境，群芳何幸姓名留。
题蓉湖春色二首·其一
作者：候倬
朝代：清

衣香鬓影忆当年，老去春光孰见怜。无限深情付空色，不堪往事若云烟。美人名士原同调，红袖青衫集一编。艳说章台新柳记，梁溪应共白门传。
题蓉湖春色二首·其二
作者：候倬
朝代：清

不风流处总风流，梓里名花月旦收。白傅情怀因念旧，东坡才调洵堪俦。廿年踪迹浑如梦，一曲齐梁溯莫愁。过眼云烟原幻境，群芳何幸姓名留。
晚行蜀山湖内
作者：候嗣达
朝代：清

浮沙延一线，彳亍度危矶。天涌寒流碧，旗翻落照微。轻烟笼岛树，远沚漾渔扉。草色风花上，人从画里归。
南浦·帆影
作者：候士骧
朝代：清

风正挂蒲高，认中流、片影参差来去。半幅淡相随，澄晖里，划破几重烟树。回挝棙柁，沙湾绿转痕斜露。鸥倚鹭翘浑未醒，已过芦埼荻浦。软波帖帖轻移，渐微茫远逐，闲云飞渡。残照欲低时，江楼畔、应有消魂人数。离情无据，一痕摇曳留难住。霞敛遥山，奁翠暝飏，入月阴深处。
浪淘沙
作者：候士骧
朝代：清

盼到柳条青。已过清明。落花如雨听无声。不信一春憔悴意，单为啼莺。斜月满空庭。香雾冥冥。簟纹如水夜凄清。睡去纵然无好梦，却胜愁醒。
菩萨蛮
作者：候士骧
朝代：清

含情悄倚屏山立，春宵怕见如眉月。眉似月纤纤，愁痕连夜添。两枝红烛并，浓淡人双影。蓦地眼波回，相看还自猜。
闲居八首
作者：候曦
朝代：清

扫月开三径，锄烟憩半陂。种鱼新水足，题凤故情痴。裘马因人热，林泉与我私。田间复何乐，长穗向风垂。翠竹编篱密，黄花擢干微。秋风吹月上，举网得鱼肥。拨棹向烟渚，扫苔眠石矶。此中无限好，挥手弄余晖。
闲居八首·其一
作者：候曦
朝代：清

扫月开三径，锄烟憩半陂。种鱼新水足，题凤故情痴。裘马因人热，林泉与我私。田间复何乐，长穗向风垂。
闲居八首·其二
作者：候曦
朝代：清

翠竹编篱密，黄花擢干微。秋风吹月上，举网得鱼肥。拨棹向烟渚，扫苔眠石矶。此中无限好，挥手弄余晖。
梅花
作者：候杲
朝代：清

万象屯蒙气正严，寒荄吹破朔风尖。玉阶月树当诗幔，野店霜花飏酒帘。不以铅华娱俗好，惟资清冷养吾廉。阳春暗地回和煦，夷惠之间道自兼。
湖上寄题独山草堂
作者：候桐
朝代：清
体裁：七言律诗

湖干风景忆当年，月上藤萝好泊船。花雨著林浓似酒，溪云如梦澹于烟。半竿笠泽诗中画，一榻维摩病里禅。鹿顶峰头劳远目，曾携团月酌山泉。
石门月夜
作者：候桐
朝代：清
体裁：古风

秋宵拄杖邑石门，萦回石路盘云根。荒林败叶斗秋雨，苍烟界破青天痕。双扉云封不得入，山月欲落愁时魂。银河泻地霜满天，金飙吹空峰入云。寒藤半枯瘦蛟舞，老松倒挂苍虬分。仙人招我碧山住，乘风翔谒云中君。
题邵文庄公海天石屋
作者：候桐
朝代：清
体裁：七言律诗

渊明归去爱林丘，意匠经营洞壑幽。不负名山惟石室，本来高处有琼楼。松龛隐隐三霄雾，蓬岛茫茫万里秋。壁上前贤新刻像，两朝遗迹此中留。
拈花寻放处西林鄂公句也为下转语率成四章
作者：候钧
朝代：清

拈花寻放处，为问未拈时。不住三生梦，云何一笑痴。秋风入小圃，春色上高枝。弹指吹高信，悠悠空所思。拈花寻放处，花意复如何。风定树犹籁，潭空水不波。及时还自省，非想忽成魔。解释无穷妙，香光静处多。拈花寻放处，放处便生春。悟入光明藏，情删苦恼因。宝花当下境，金粟后来身。空外原无际，中天一月真。拈花寻放处，珍重为名花。恰好无多地，吾生自有涯。敢因私雨露，随分到清华。寄语花前客，妍媸莫漫加。
拈花寻放处西林鄂公句也为下转语率成四章·其一
作者：候钧
朝代：清

拈花寻放处，为问未拈时。不住三生梦，云何一笑痴。秋风入小圃，春色上高枝。弹指吹高信，悠悠空所思。
拈花寻放处西林鄂公句也为下转语率成四章·其三
作者：候钧
朝代：清

拈花寻放处，放处便生春。悟入光明藏，情删苦恼因。宝花当下境，金粟后来身。空外原无际，中天一月真。
拈花寻放处西林鄂公句也为下转语率成四章·其二
作者：候钧
朝代：清

拈花寻放处，花意复如何。风定树犹籁，潭空水不波。及时还自省，非想忽成魔。解释无穷妙，香光静处多。
拈花寻放处西林鄂公句也为下转语率成四章·其四
作者：候钧
朝代：清

拈花寻放处，珍重为名花。恰好无多地，吾生自有涯。敢因私雨露，随分到清华。寄语花前客，妍媸莫漫加。
郡伯刘怀翁移守皖江
作者：候麟勋
朝代：清

何幸调羹社稷臣，南来剖竹福斯民。庭留冬日暄无告，面冷秋霜杜有因。多士环桥邀雨化，老农鼓腹乐风淳。文章太守挥毫处，衮起昌黎百代新。
秋日
作者：倪之煃
朝代：清
体裁：五言律诗

山水诚佳绝，匡居兴更幽。淡烟林鸟静，疏木夕阳秋。地僻依江渚，身轻乐海鸥。为筹尘外事，识者不应休。
静观堂闲咏六首·其一
作者：倪之煃
朝代：清
体裁：七言律诗

潇洒孤怀尽日安，心期不负旧儒冠。余粮为黍常充腹，敝絮成襦亦耐寒。病懒自知生计拙，心闲转觉世途宽。家庭事事堪随分，不向人间觅新欢。
静观堂闲咏六首·其三
作者：倪之煃
朝代：清
体裁：七言律诗

贪闲非敢曰疏狂，为爱空斋学坐忘。身世半随孤榻冷，冰心耻激玉壶光。讵因枯坐名禅定，何必山居始退藏。寄语尘寰劳攘客，廿年何事不沧桑。
静观堂闲咏六首·其二
作者：倪之煃
朝代：清
体裁：七言律诗

一榻萧疏绝点尘，喜无拘束任吾真。瓶花漾影皆良友，明月穿窗亦比邻。落拓生涯忘老壮，清幽池馆得闲身。寰中自有逃名处，不必桃源始避秦。
静观堂闲咏六首·其五
作者：倪之煃
朝代：清
体裁：七言律诗

长门无事即山阿，如驶流光静里过。啼鸟暗窥禅客定，飞花轻点白云窝。空斋影落天机寂，孤馆灯寒夜漏多。此际幽情谁共语，可无呼酒一高歌。
静观堂闲咏六首·其六
作者：倪之煃
朝代：清
体裁：七言律诗

不须弹铗赋归来，尽日耽书万虑灰。斗室最宜山客静，荆扉惟为故人开。翛然自得春风点，乐矣无忧陋巷回。堪笑疏狂刘阮辈，忘机何必待衔杯。
静观堂闲咏六首·其四
作者：倪之煃
朝代：清
体裁：七言律诗

为笑风尘徒自忙，扃扉聊复拟羲皇。翻经好鸟来新韵，静坐花阴落小窗。半世耽闲缘病懒，一身长技岂能忘。年来万虑关心少，好护闲云伴草堂。
寄叙州杜太守
作者：倪之铮
朝代：清
体裁：七言律诗

戎州司马戎州守，出入巴西三十年。招得女官为甲户，召令酋长出庸钱。勋名远祖杜元凯，父老重歌黄颖川。想到襜帷行部日，荔枝滩上过楼船。
草地
作者：倪之铮
朝代：清
体裁：五言律诗

黄河西去路，万古共酸辛。虏地难逢水，胡天不见人。封狼号断堑，野鼠穴荒榛。日暮悲风起，戎衣满塞尘。
野望
作者：倪之铮
朝代：清
体裁：古风

峥嵘天山西，日落半空赤。星点生微茫，雨余山更白。氛埃净不起，风景一萧寂。霭霭原上树，磷磷涧中石。睹兹田野旷，忘是边城客。忽逢征戌儿，复此胡笳夕。
仲春之日
作者：倪亮采
朝代：清
体裁：七言律诗

绮罗摇曳彩桥边，处处莺啼杂管弦。凤仗云移山色里，龙旗风卷杏花前。偏宜柳拂遮金辇，最喜泉飞响御筵。此日来游民共乐，恩波无限满心田。
双河晚眺
作者：倪亮采
朝代：清
体裁：七言律诗

垂杨风卷乱藏鸦，绿树重遮一两家。落日千峰山色远，平沙十里雁行斜。断桥溅溅闻流水，曲径纷纷衬碧霞。踏月归来钟已动，柴扉半掩露墙花。
垂丝海棠二首·其一
作者：倪亮采
朝代：清
体裁：七言律诗

露泣芳丛怨海棠，晓寒无力试霞裳。紫烟缕缕生罗袂，红雨丝丝堕粉妆。春睡未醒妃子梦，娇痴欲断美人肠。隔溪新柳千条弱，应妒垂垂舞态狂。
垂丝海棠二首·其二
作者：倪亮采
朝代：清
体裁：七言律诗

一株淡艳袅垂丝，缕缕轻狂不自持。春醉乍醒娇欲语，晚妆半卸睡初时。朱颜带雨凝殊色，红袖迎风舞丽姿。为问玉人何怅怏，恹恹无力画屏欹。
新柳三首·其一
作者：倪亮采
朝代：清
体裁：七言律诗

枝垂娇怯绕溪旁，无力腰肢欲断肠。嫩绿乍分西子黛，轻黄初试美人妆。纤纤烟外愁应重，袅袅风前舞欲狂。惹得画楼多少恨，不堪莺啼弄新簧。
新柳三首·其三
作者：倪亮采
朝代：清
体裁：七言律诗

翠云夹岸傍溪横，呖呖新莺弄几声。描就半弯宫黛浅，捻成一束楚腰轻。晓烟若为龙愁态，暮雨应怜惜别情。最是陌头春色好，风吹袅袅拂行旌。
新柳三首·其二
作者：倪亮采
朝代：清
体裁：七言律诗

风卷轻丝拂短亭，嫩芽初茁露华零。绮筵低映樽中绿，画阁惊看陌上青。带雨浮来芳草色，倚风举动落花馨。汉宫春黛描难似，几忆章台梦未醒。
春夕
作者：倪亮采
朝代：清
体裁：七言律诗

雕栏绣幕衬瑶台，纪胜蜃楼海市开。月照龙旗随辇驻，风吹雉尾破涛来。炉烟凝碧浮仙佩，银炬摇红映寿杯。此夕宸游全盛世，歌声两岸共徘徊。
春晓
作者：倪亮采
朝代：清
体裁：七言律诗

唱歇鸡声欲曙天，龙舟已驻画楼前。星桥彩映垂鞭袖，火树光摇载酒船。晓岸花迎金辇轴，春堤柳袅玉炉烟。名泉此日重题品，慧麓争看御笔鲜。
村居即事
作者：倪亮采
朝代：清
体裁：七言律诗

溪边绿树暗回廊，隔浦渔翁棹短航。有味村醪消寂寞，多情歌鸟故悠扬。乱蜂初出攒花急，小燕新来拂柳忙。检点残编诗思苦，翻宜闲梦到潇湘。
雨窗
作者：倪亮采
朝代：清
体裁：七言律诗

烟雾微侵积翠屏，卷帘阴薄最多情。风吹梧竹和琴韵，雨洒芭蕉伴剑鸣。苔净几忘三径湿，窗虚倍觉五更清。残灯挑尽钟声动，偏向梅花纸帐惊。
雪月争辉
作者：倪亮采
朝代：清
体裁：七言律诗

漠漠遥空接远川，雪光月影画云烟。凝辉琪树争春夜，润魄冰壶欲曙天。佩玉仙郎姿奕奕，洗妆西子色娟娟。庭前鹤放浑无迹，江店迷离隐钓船。
过文溪桥
作者：倪人和
朝代：清
体裁：七言绝句

宿雨初收意尚浓，山根古寺半云封。扶筇日暮溪桥过，一片泉声入涧松。
春望
作者：倪人穆
朝代：清
体裁：七言律诗

不为寻春过小园，携筇偶自谢尘喧。潇潇洒洒身无累，见见闻闻道亦存。高树绿繁栖鸟乐，夕阳红丽照衣温。遥看五老云过处，悔未携来酒一樽。
四时宫意·其一
作者：倪仁吉
朝代：清
体裁：七言绝句

秋到长生巧太多，正逢牛女会天河。蛛丝瓜果无心祝，百子池头月荡梭。
四时宫意·其二
作者：倪仁吉
朝代：清
体裁：七言绝句

屏山六曲水云乡，夜雨频添甲帐凉。枕畔香残眠未稳，下帘惊醒睡鸳鸯。
山居杂咏
作者：倪仁吉
朝代：清

照影双飞燕，新来补旧居。芹塘泥最淤，慎莫堕琴书。红叶恰翻阶，露气晓如沐。山雨忽欲来，新香时断续。
山居杂咏·其一
作者：倪仁吉
朝代：清

照影双飞燕，新来补旧居。芹塘泥最淤，慎莫堕琴书。
山居杂咏·其二
作者：倪仁吉
朝代：清

红叶恰翻阶，露气晓如沐。山雨忽欲来，新香时断续。
弹琴
作者：倪仁吉
朝代：清
体裁：七言绝句

梨花小院午风轻，谩理冰丝入太清。一片梧桐心未死，至今犹发断肠声。
题宫意图
作者：倪仁吉
朝代：清

调入苍梧斑竹枝，潇湘渺渺水云思。听来记得华清夜，疏雨梧桐独坐时。
挽从叔元爝公
作者：倪会
朝代：清
体裁：五言律诗

念祖千金义，才成创建功。争传碑与碣，历尽雨和风。鼎力谁云最，轻财亦足雄。匠心无小大，古有相名工。
过从伯元珑公旧宅有感
作者：倪会
朝代：清
体裁：五言律诗

怀葛风犹在，高情此结庐。服山三世后，享寿八旬余。富贵浑成梦，楼台半是墟。让他茅不剪，瓜瓞尚安居。
过从伯麟书公旧宅有感
作者：倪会
朝代：清
体裁：五言律诗

先子诸兄弟，惟公宿典型。论文推老辈，养志祝遐龄。生饮孙山恨，终艰伯道丁。壮怀未中寿，此地讵堪经。
怀湛二海州
作者：倪伟人
朝代：清

青枫飒飒草斑斑，旧雨天涯且未还。况是别离千里外，更无消息十年间。秋风迢递田横岛，海色依微孔望山。顾我相思自憔悴，羁人应改去时颜。
江东
作者：倪伟人
朝代：清

将才尊向宠，先帝数称能。双节颁新命，千军入秣陵。名高欺白马，气激感苍鹰。遥看行营处，飞乌避羽矰。楚北溯屯营，江南待用兵。承恩先锡号，讨虏旧知名。风劲喧金鼓，云寒护玉旌。储胥连九井，为抗石头城。
江东·其一
作者：倪伟人
朝代：清

将才尊向宠，先帝数称能。双节颁新命，千军入秣陵。名高欺白马，气激感苍鹰。遥看行营处，飞乌避羽矰。
江东·其二
作者：倪伟人
朝代：清

楚北溯屯营，江南待用兵。承恩先锡号，讨虏旧知名。风劲喧金鼓，云寒护玉旌。储胥连九井，为抗石头城。
白门秋望
作者：倪伟人
朝代：清

巍峨层堞俯晴溪，极目金陵落照西。江到石城千派合，山围天阙万峰低。岚烟翠迥余龙气，玉树歌残咽鸟啼。莫问古都旧时事，六朝宫地草萋萋。
福州晚眺
作者：倪伟人
朝代：清

别梦伶俜感絮飞，行吟间付野蔷薇。山回平楚春阴散，水抱孤村晚渡稀。向浦蛙声催月上，投林鸦影拥云归。天涯故旧长相忆，遍倚东风望翠微。
舟夜
作者：倪伟人
朝代：清

寒月挂危樯，惊波下大荒。秋风千里雁，砧杵万家霜。独夜看长剑，疏镫倚隐囊。何人吹玉笛，愁思乱江乡。
题蜻蜓
作者：倪伟绩
朝代：清
体裁：五言绝句

红衣款款飞，水国秋风度。瞥见玉芙蓉，徘徊不忍去。
啖鲜荔枝偶咏
作者：倪凤瀛
朝代：清
体裁：七言绝句

关山一骑走红尘，曾进唐宫奉太真。此日也将珠颗啖，休嗤余唾拾佳人。
清閟阁怀先云林公
作者：倪凤瀛
朝代：清
体裁：七言律诗

灌木丛篁绿野居，清高杨墓祖风余。落花满径闻啼鸟，种芰盈池见跃鱼。诗酒放怀天地阔，湖山浪迹水云虚。当年洁癖超尘俗，洗马犹留一小渠。
送外赴南京秋闱
作者：倪凤瀛
朝代：清
体裁：七言律诗

秋风乍起鹿鸣时，曲唱骊驹酒两卮。满腹文章应有价，一身书剑别无随。家中薪米烦侬计，路上寒暄要自知。麈巘棘闱须努力，期君高折桂林枝。
吕家藤花联
作者：倪国琏
朝代：清
体裁：联

一庭芳草围新绿；十亩藤花落古香。
边事
作者：倪在田
朝代：清

北拱天都近，东携落漈趋。鲸涛脾泄国，虎帐黑云都。江海藩篱接，偏裨指臂呼。登坛饶血泪，何意每沾芜。雨气沈金甲，风纹碾铁樯。合围非断羽，入帐卧豪羌。白舰排云没，丹烽作壁长。尚谈门户扼，马尾日轻航。
边事·其一
作者：倪在田
朝代：清

北拱天都近，东携落漈趋。鲸涛脾泄国，虎帐黑云都。江海藩篱接，偏裨指臂呼。登坛饶血泪，何意每沾芜。
边事·其二
作者：倪在田
朝代：清

雨气沈金甲，风纹碾铁樯。合围非断羽，入帐卧豪羌。白舰排云没，丹烽作壁长。尚谈门户扼，马尾日轻航。
小金山
作者：倪城
朝代：清
体裁：七言律诗

十里蓉湖一镜开，波光山色拥楼台。窗前鸟唤游人至，水底天浮画舫来。岂有南徐高并峙，恨无北固远相陪。寺僧似厌登临久，几杵钟声劝客回。
有感
作者：倪城
朝代：清
体裁：五言律诗

古今无贵贱，一律入荒邱。乐事灰中火，浮生水上沤。草枯春自发，人去物难留。世代沧桑变，谁持海屋筹。
西神山行
作者：倪城
朝代：清
体裁：七言排律

山明水秀夕阳天，士女纷纷试二泉。五里香塍争络绎，十分春色斗鲜妍。风和岚影摇金扇，日暖霞光映翠钿。石屋弥漫腾酒气，柱炉缭绕起茶烟。听松石古思焦令，点易台荒忆邵贤。我辈怡情游锡麓，昔人陈迹感桑田。禅床入夜留云住，孤塔凌霄伴鹤眠。安得此身无个事，陶然常作地行仙。
雨夜
作者：倪城
朝代：清
体裁：七言律诗

日未西沉暗画楹，东风吹送湿云行。灯藏斗室昏无焰，屐过长街静有声。人替花愁魂欲断，漏随檐滴响同清。一腔心事如流水，扰得终宵梦不成。
题张睢阳庙
作者：倪城
朝代：清
体裁：七言律诗

斗大孤城众寇环，乞师空见霁云还。力当贼势江淮上，誓植人伦天地间。杀妾当年犒士卒，表忠今日泣愚顽。李唐社稷终成梦，古庙秋风宿草斑。
暮春话别
作者：倪培
朝代：清
体裁：七言绝句

从来知己难为别，况值韶华正暮春。花落子规啼不住，半天风雨送行人。
梅花
作者：倪培
朝代：清
体裁：七言律诗

清标何地托孤根，常傍清溪白屋村。漏泄一枝春有迹，迷离几树雪无痕。月移花影斜横槛，风送寒香直到门。别后美人芳讯杳，最销魂处士黄昏。
登小金山有感
作者：倪培
朝代：清
体裁：五言律诗

十年常作客，今日一登楼。惠麓人家晚，蓉湖灯火秋。青山琴剑梦，红粉管弦愁。四海无知己，音书何处投。
秦淮秋感
作者：倪培
朝代：清
体裁：七言绝句

画舫笙歌唱晚秋，何堪回首帝王州。恨他淮水波中月，照尽兴亡不解愁。
赠洪浪上人
作者：倪天弼
朝代：清
体裁：五言律诗

石幢曾有梦，此日问津梁。山色传清净，溪声出广长。枝头梅子熟，窗外木樨香。婚嫁何时毕，同来礼觉王。
寄怀方尔止白下即送其授经淮南
作者：倪天枢
朝代：清
体裁：七言律诗

江头送客客心违，想到江头花正飞。鸠性久怜吾道拙，鱼书近与故园稀。人从白鹭洲前去，春向双龙桥上归。满地风烟何日靖，望中行色泪沾衣。
归宁得家姑诗步韵
作者：倪宜子
朝代：清

征鸿过处得瑶笺，不见鸾軿意倍煎。涧畔寻花思旧日，林边听鸟俟他年。烟云变幻山仍在，人事凄凉世已迁。拟诉暌违千万恨，几回捉笔泪潸然。
立秋有感
作者：倪宜子
朝代：清

一叶梧桐大火流，如何令我早知秋。裴姬怀远思裁练，苏子羞归欲敝裘。短篴穟吹来皆别恨，瑶琴弄罢尽离愁。凭兰空盼新鸿至，那有音书付与收。
菩萨蛮·秋夜独坐
作者：倪小
朝代：清

兰闺幽静纤尘绝。博山香炷挑灯爇。何处弄哀筝。凄凉独自听。银河清似水。人坐秋声里。窗外月华生。粉墙花影明。
长相思
作者：倪小
朝代：清

花也新。柳也新。昨夜南楼梦踏青。朝来记不真。歌几巡。笑几巡。日日寻芳泗水滨。由他姊妹嗔。
对镜见白发怆然感赋
作者：倪尧
朝代：清
体裁：七言律诗

卅年辛苦为谁忙，一事无成两鬓霜。良友难逢如管鲍，豚儿空养似丹商。消磨壮志人将老，扰乱吟怀砚久荒。最是阮囊羞涩甚，疗贫何处觅奇方。
惠山竹枝词四首·其一
作者：倪尧
朝代：清
体裁：词

结伴春游兴自浓，风和芳径去从容。叮喧小婢扶持好，要上三茅第一峰。
惠山竹枝词四首·其三
作者：倪尧
朝代：清
体裁：词

佛座心香一瓣拈，最怜玉手指纤纤。低头拜起颜微笑，求得筒中大吉签。
惠山竹枝词四首·其二
作者：倪尧
朝代：清
体裁：词

暖日融融雨乍晴，春泥软润绣鞋轻。行来绝似潘妃步，朵朵莲花贴地生。
惠山竹枝词四首·其四
作者：倪尧
朝代：清
体裁：词

一轮红日隐山隈，绣马香车迨逐来。侬自过桥闲处士，碧桃花下看人回。
菊
作者：倪尧
朝代：清
体裁：七言绝句

不逐群芳争雨露，傲霜独自开秋暮。堪叹金刚不壤王，亦欲寄人篱下住。
雪
作者：倪尧
朝代：清
体裁：七言绝句

世路崎岖造物偏，不平曾有憾于天。而今一色都无异，尽把人间缺陷填。
挽张之洞联
作者：倪惟俊
朝代：清
体裁：联

薄海仰风裁，管乐有才原不忝；路人纷雨泣，乾坤未奠复何云。
盱眙县怀古用杜工部九成宫韵
作者：倪承宽
朝代：清

盱眙南山湄，泗城浸如臼。雉堞宛然围，流波荡缺口。城心矗浮屠，晃朗存户牖。想当水未潴，山城大于斗。洪涛倾天吴，巫支祁骇走。遂使妇子居，竟作蛟鼍薮。导川顺水性，神禹功不朽。水由地中行，妙用传希有。后乃违厥度，湮水水失守。宣防英哲能，法鉴千载后。长空松风回，凭轩惆怅久。掘地伊何人，注海重搔首。
九日道中
作者：倪承茂
朝代：清

一年两度涉淮黄，扰扰缁尘染素裳。衰柳共怜残鬓短，闲云应笑客程忙。南归无分吟风月，北去先愁饱雪霜。孤负故园丛菊好，不知今日是重阳。
苦寒行
作者：倪承茂
朝代：清

燕山九月即飞雪，玄冬寒气更栗烈。河西冰胶午不开，山头冻雀眼流血。荒城日暮少人行，茅檐几处炊烟绝。云黯风饕日色黄，槎丫老树重阴结。朱门贵客孤白裘，拥炉酌酒罗珍羞。谁怜路有冻死骨，旬日委弃无人收。况闻淮南罹水患，十家八九趋他县。穷途无食给饔飧，那有兼衣御霜霰。昔年杜老忧民艰，愿得广厦千万间。而今寒士流离转沟渎，虽有万间知不足。
钱塘怀古
作者：倪承茂
朝代：清

五代兴亡一梦中，射潮江浒想英雄。锦衣木石沾恩幸，铁券山河誓始终。凤舞龙飞形胜在，虎符玉节霸图空。花开陌上年年好，无复行人指故宫。
芍药
作者：倪文英
朝代：清
体裁：七言律诗

开遍群芳放独迟，嘉名端合唤将离。帘前春尽饶余艳，陌上人归赠折枝。婪尾恰逢中酒后，遨头已过浣花期。鹅黄犬白扬州盛，管领春光入好诗。
广州五层楼联
作者：倪文蔚
朝代：清
体裁：联

殊锡曾为大司马；仙城今见五层楼。
房门联
作者：倪文蔚
朝代：清
体裁：联

蠹鱼三食神仙字；海燕双栖玳瑁梁。
挽张树声联
作者：倪文蔚
朝代：清
体裁：联

从戎贝水，作宦珠江，十七年踪迹相亲，自惭奉职才疏，片牍反贻知己累；辩谤无言，出师有表，三四月形神交瘁，此际盖棺论定，九重应鉴荩臣心。
挽曾国藩联
作者：倪文蔚
朝代：清
体裁：联

知我十年前，问客何能，门下滥竽常自愧；论才三代后，如公有几，江南爱树已难忘。
荆州府厅事联
作者：倪文蔚
朝代：清
体裁：联

问谁为倚马才，请试万言，断不吝阶前尺地；愿相戒牧猪戏，习勤百甓，慎毋抛世上分阴。
万春山药王庙戏台联
作者：倪星垣
朝代：清
体裁：联

四百八十寺，同此成墟，幸逢麦陇风来，饼饵馀香，岁岁犹留纪念日；三万六千场，无非是戏，好趁梨园云集，宫商协律，人人共祝太平春。
书房联
作者：倪星垣
朝代：清
体裁：联

书屋三楹，坐由我，卧由我；学生两个，来任他，去任他。
书房联
作者：倪星垣
朝代：清
体裁：联

座无佳客言皆少；日对古人德不孤。
书房联
作者：倪星垣
朝代：清
体裁：联

往来无友非孤僻；坐卧由予得自然。
书房联
作者：倪星垣
朝代：清
体裁：联

足限门庭，破屋三间由坐卧；手编楹帖，名流一代任搜罗。
仁德堂药局联
作者：倪星垣
朝代：清
体裁：联

仁似阳春偏有脚；德如造物本无心。
仁德堂药局联
作者：倪星垣
朝代：清
体裁：联

仁所施济同良相；德之流行若置邮。
仁德堂药局联
作者：倪星垣
朝代：清
体裁：联

仁风远播瀛州郡；德泽长留乐寿城。
仁德堂药局联
作者：倪星垣
朝代：清
体裁：联

施仁术全凭三指；积德功只在一心。
仁德堂药局联
作者：倪星垣
朝代：清
体裁：联

是乃仁术也；然则德我乎。
何氏父母立碑唱戏大厅联
作者：倪星垣
朝代：清
体裁：联

多是枌社名贤，文物衣冠，共读碑铭来舍下；虽非兰亭雅集，风流裙屐，恍携丝竹到山阴。
何氏父母立碑唱戏大门联
作者：倪星垣
朝代：清
体裁：联

表墓也算饰终，凭它椽笔淋漓，千古流传余断碣；娱宾无以为乐，趁此梨园暇豫，一堂歌舞侑飞觞。
何氏父母立碑唱戏待客厅联
作者：倪星垣
朝代：清
体裁：联

于汤有光，忝我洁樽酬厚意；既醉以酒，请君移玉听新声。
何氏父母立碑唱戏待客厅联
作者：倪星垣
朝代：清
体裁：联

先人之德，式歌且舞；宴酣之乐，维竹与丝。
何氏父母立碑唱戏戏台联
作者：倪星垣
朝代：清
体裁：联

孝思无穷，表于阡非敢晚也；潜光必发，奏其乐愿以张之。
何氏父母立碑唱戏戏台联
作者：倪星垣
朝代：清
体裁：联

泷冈阡表，于欧文见之，小子试追睎，纵他年断碣残碑，直与长城同万古；何氏山林，藉杜诗传耳，昔贤殷似续，趁此日阳春白雪，表扬先烈足千秋。
儿子战事生还还愿唱戏戏台联
作者：倪星垣
朝代：清
体裁：联

予子行役，犹来无止，祝他战地数重围，绝处逢生归故里；老夫于此，兴复不浅，招得伶伦三五辈，式歌且舞谢苍天。
儿子战事生还还愿唱戏戏台联
作者：倪星垣
朝代：清
体裁：联

壮士幸生还，当时剑炊矛淅，从阴岭南来，险境云连边外垒；家人申庆祝，此日铁板铜琶，唱大江东去，欢声雷动滏阳涛。
儿子战事生还还愿唱戏戏台联
作者：倪星垣
朝代：清
体裁：联

直北阵云寒，尔时四面楚歌，毳帐愁闻出塞曲；笼东军士返，此日一声铙唱，霓裳翻作入关词。
八章庙会戏台联
作者：倪星垣
朝代：清
体裁：联

佳会与人同，尔为尔，我为我，估肆纷罗，两地春风皆可度；欢场随意取，利其利，乐其乐，雅音迭奏，四方亲友自偕来。
八章庙会戏台联
作者：倪星垣
朝代：清
体裁：联

盛会喜重开，忆去年农工麇至，商贾骈臻，趁三月莺花，攘往熙来归此地；新声欣迭奏，看今日丝竹敖曹，管弦杂沓，招四方亲友，聆音识曲集斯台。
八章庙会戏台联
作者：倪星垣
朝代：清
体裁：联

立会纪从今，问一时攘往熙来，古会何如今会好；逢场皆是戏，看此地争名夺利，市场可作戏场观。
八章庙会神棚联
作者：倪星垣
朝代：清
体裁：联

人心所聚为灵，平地起楼台，恍若诸神来陟降；有功于民则祀，配天隆俎豆，允宜百姓效讴歌。
六十自寿联
作者：倪星垣
朝代：清
体裁：联

青春误我等闲过，德未进，学未成，半世蹉跎，转瞬已逢周甲岁；白发催人容易老，性偏顽，体偏健，四方奔走，问心犹觉似丁年。
刘喜瀛之子婚联
作者：倪星垣
朝代：清
体裁：联

举案鸿光，同俾专美；渡河牛女，此是先声。
刘喜瀛之子婚联
作者：倪星垣
朝代：清
体裁：联

天上明朝逢七夕；人间此夜会双星。
刘喜瀛之子婚联
作者：倪星垣
朝代：清
体裁：联

欲借来宵乌鹊驾；好谐宿世凤鸾俦。
刘喜瀛之子婚联
作者：倪星垣
朝代：清
体裁：联

牛女渡河先一夕；鸿光举案在初秋。
嗣母柩棚联
作者：倪星垣
朝代：清
体裁：联

停柩每疚心，惟遵阿母遗言，权假殡宫供子职；凭棺常悚目，恐罹生人浩劫，且将抔土妥先灵。
嘲两教习联
作者：倪星垣
朝代：清
体裁：联

颠倒士孙瑞，张同书未窥三国演义；割截李广利，袁祚庠错认贰师将军。
女学门联
作者：倪星垣
朝代：清
体裁：联

女界广培桃李荫；学童齐唱木兰辞。
女学门联
作者：倪星垣
朝代：清
体裁：联

此地宛开谈道所；闲时每听诵经声。
女学门联
作者：倪星垣
朝代：清
体裁：联

赋茗清才求实学；拈花妙悟解新书。
宅联
作者：倪星垣
朝代：清
体裁：联

一椽聊可避风雨，半世唯知爱酒诗。
宅联
作者：倪星垣
朝代：清
体裁：联

门多车迹有佳客；家近交衢无俗尘。
室门联
作者：倪星垣
朝代：清
体裁：联

落拓一生惟纵酒；昏花两目尚临池。
室门联
作者：倪星垣
朝代：清
体裁：联

隐如和靖鹤为子；狂到元章石是兄。
对联
作者：倪星垣
朝代：清
体裁：联

一日当知何所事；此生常愧不如人。
对联
作者：倪星垣
朝代：清
体裁：联

东君特设穆生醴；西客希求米老书。
对联
作者：倪星垣
朝代：清
体裁：联

书为知希常搁笔；酒因特设戒贪杯。
对联
作者：倪星垣
朝代：清
体裁：联

事到无求方足乐；人非有品不能闲。
对联
作者：倪星垣
朝代：清
体裁：联

其人是羲皇以上；所居在廉让之间。
对联
作者：倪星垣
朝代：清
体裁：联

嗤我又为冯妇虎；笑人多好叶公龙。
对联
作者：倪星垣
朝代：清
体裁：联

园多草木春无数；世有风波志不移。
对联
作者：倪星垣
朝代：清
体裁：联

天寒有酒春生座；地僻无人月到门。
对联
作者：倪星垣
朝代：清
体裁：联

少有虚名书是债；老无恒产馆为家。
对联
作者：倪星垣
朝代：清
体裁：联

性迂怕入文明界；年老惭无著作才。
对联
作者：倪星垣
朝代：清
体裁：联

无能文士休论古；不识字人难与书。
对联
作者：倪星垣
朝代：清
体裁：联

有仙可学须逢酒，无佛称尊岂在书。
对联
作者：倪星垣
朝代：清
体裁：联

有酒学仙，无酒学佛；翻手成雨，覆手成云。
对联
作者：倪星垣
朝代：清
体裁：联

有酒醑，无酒酤，酒未必佳供我醉；草书狂，楷书拘，书岂能工聊自娱。
对联
作者：倪星垣
朝代：清
体裁：联

棋著不高欣对局；书名本劣喜临池。
对联
作者：倪星垣
朝代：清
体裁：联

登徒好色为吾酒；无佛称尊是我书。
对联
作者：倪星垣
朝代：清
体裁：联

穷当益坚，老当益壮；食无求饱，居无求安。
对联
作者：倪星垣
朝代：清
体裁：联

笔老次临米海岳；性迂直溯倪云林。
对联
作者：倪星垣
朝代：清
体裁：联

老不退休为世笑；贫犹强健得天怜。
对联
作者：倪星垣
朝代：清
体裁：联

老去每嫌人问寿；贫来常虑客追逋。
对联
作者：倪星垣
朝代：清
体裁：联

老尚佣书原是福；贫能沽酒亦称豪。
对联
作者：倪星垣
朝代：清
体裁：联

胸中垒块须浇酒；笔底波澜只写诗。
对联
作者：倪星垣
朝代：清
体裁：联

胸无城府光明月；心淡功名寂寞春。
对联
作者：倪星垣
朝代：清
体裁：联

诸生竞送王宏酒；沽客时求米老书。
对联
作者：倪星垣
朝代：清
体裁：联

酒味亲于希见客；医名噪似远来僧。
对联
作者：倪星垣
朝代：清
体裁：联

酒渴每倾新白堕；家贫仍理旧青毡。
崔氏三世立碑贺喜客厅联
作者：倪星垣
朝代：清
体裁：联

三世树丰碑，阡表长留，共庆德门宜有后；一堂开盛宴，嘉宾戾止，顿教寒舍亦生辉。
崔氏三世立碑贺喜戏台联
作者：倪星垣
朝代：清
体裁：联

被以金石自无穷，全凭椽笔淋漓，抒写德音传奕世；播之管弦斯不朽，聊藉梨园歌舞，表扬先烈诏来兹。
崔氏三世立碑贺喜碑亭联
作者：倪星垣
朝代：清
体裁：联

千秋荣耀泷阡表；百世流传有道碑。
崔氏三世立碑贺喜碑亭联
作者：倪星垣
朝代：清
体裁：联

懿行堪钦，铭乞中郎无惭色；潜光必发，文镌吏部有馀辉。
崔氏三世立碑贺喜茶棚联
作者：倪星垣
朝代：清
体裁：联

台上太匆忙，且向茅檐歇脚；个中足逍遣，何妨茶话谈心。
张爷庙联
作者：倪星垣
朝代：清
体裁：联

以布衣为海渎尊神，自明代万历锡封，允宜克亮天工，作雨兴云施利泽；有灵迹著蠡吾旧治，忆我村两番走祷，犹愿长依法座，春祈秋报福生民。
张爷庙落成戏台联
作者：倪星垣
朝代：清
体裁：联

新庙孔安乎？一曲霓裳，共落云间松栋；故居犹念否？三通羯鼓，遥催洞里桃花。
张福来岳父母立碑唱戏联
作者：倪星垣
朝代：清
体裁：联

果然生女壮门楣，母族锡殊荣，尽教玉主金碑，一力担承归半子；今已馆甥无贰室，婿乡传盛典，借取哀丝豪竹，几番扬诩播千秋。
待客室联
作者：倪星垣
朝代：清
体裁：联

室堆杂物裁容膝；坐对贤人亦畅怀。
得雨及免兵灾谢天唱戏戏台联
作者：倪星垣
朝代：清
体裁：联

忆今年五六月间，天灾兵祸，纷至沓来，多亏有嫠妇祷祈，长官呵护；集吾村三百户众，戮力同心，歌功颂德，又何问桑林遗舞，鼙鼓馀音。
得雨谢天唱戏戏台联
作者：倪星垣
朝代：清
体裁：联

古称嫠妇恤宗周，忆天灾流行，仗十二人祈祷虔心，普赐甘霖沾绿野；今借伶伦酬上帝，祝神灵陟降，鉴三百户讴歌诚意，频施大泽福苍生。
挽世伯母联
作者：倪星垣
朝代：清
体裁：联

与文郎为金石交，曾参末座，屡谒高堂，慈竹忽霜摧，忝我菲才襄大事；叹贤母真贫苦命，老境方甘，病魔复扰，枯杨逢运厄，凭谁椽笔发潜光。
挽义嫂联
作者：倪星垣
朝代：清
体裁：联

忆幼岁登堂情话，辄喜为炊，酒食溯前尘，余惠尚铭苏季子；痛尔时异地宦游，有疏问疾，音书传噩耗，吾宗顿失宋宣文。
挽义嫂联
作者：倪星垣
朝代：清
体裁：联

想阿咸龙塞归来，赋闲半载，得侍慈颜，到而今含饭躬亲，失马始知还是福；叹大兄鳏居落寞，垂老七旬，遽失内助，从此后齑盐手捡，离鸾自顾倍伤神。
挽义嫂联
作者：倪星垣
朝代：清
体裁：联

昨宵银汉渡双星，离别偏长，天亦为人挥泪雨；此日瑶池增一座，幽明顿隔，我于何处拜慈云。
挽乐钧天义母联
作者：倪星垣
朝代：清
体裁：联

义比陆令萱，节寒留爱，佐读分甘，忆曩年罔极难酬，即当云舍暌违，犹自梦呼乾阿奶；贤如孟德曜，仁赞董林，礼修梁案，痛此日徽音不再，遥念慈帷冷落，那堪肠断宦游人。
挽乔明智联
作者：倪星垣
朝代：清
体裁：联

与君素未深言，观气概不凡，可许他年成国器；惟我忝为同学，痛英才凋谢，也随多士吊羁魂。
挽乔明智联
作者：倪星垣
朝代：清
体裁：联

二千里居里暌违，君依恒岳，我傍榆关，同是宦游人，絮果兰因欣聚首；十馀月连床梦断，谁蹴刘琨，自惭范式，至今凭吊处，白杨衰草倍伤神。
挽乔明智联
作者：倪星垣
朝代：清
体裁：联

幼年笃学，弱冠知名，天道竟何为，无端恒岳云封，三尺黄沙埋侠骨；国器未成，哲人遽萎，死者长已矣，剩有滹沱水咽，千秋白浪吊孤魂。
挽乔明智联
作者：倪星垣
朝代：清
体裁：联

数载藉他山，投戈讲艺，把酒论兵，生平订杵臼深交，太息烟云过眼；廿年悲逝水，算术争奇，戎机笃学，事业尽昙花幻境，弥令豪杰灰心。
挽乔明智联
作者：倪星垣
朝代：清
体裁：联

春秋计历，甫廿二龄，早岁播英声，学剑学书悲未竟；风雨论文，仅十馀月，诸生齐太息，斯人斯疾痛尤深。
挽乔明智联
作者：倪星垣
朝代：清
体裁：联

李长吉呕血竟千秋，囊句尘封，检点遗编齐下泪；孙伯符同年小一月，醇醪心醉，追维往事倍伤神。
挽乔明智联
作者：倪星垣
朝代：清
体裁：联

羡乔宇克继家声，会友论文，无愧知人推伟鉴；叹刘琨忝为同泽，枕戈待旦，谁为蹴起着先鞭。
挽乔明智联
作者：倪星垣
朝代：清
体裁：联

辞家数百里，享寿廿二龄，羁旅士同此伤怀，剧怜他逝水年华，不堪回首；甫旬日沈疴，作千秋永诀，铁石人亦应下泪，怎当此落花时节，为赋招魂。
挽二叔侧室纪孺人联
作者：倪星垣
朝代：清
体裁：联

绣褓育佳儿，贵至孝文，驰谕何曾讳侧室；织罗随大妇，贤如络秀，归真犹得伴夫人。
挽二叔母杨太孺人及侧室纪孺人联
作者：倪星垣
朝代：清
体裁：联

樛木弄贤声，记从井臼同操，风什允宜赓燕燕；蘼芜寻旧迹，料得藁砧相见，泉台重与和乌乌。
挽于齐南联
作者：倪星垣
朝代：清
体裁：联

卅馀年风雨论文，迨离索独居，京国张垣，犹通问讯，讵料宦游西去，遂永绝音尘，陆氏未庄荒，差欣一往情深，阿阮渥承青眼顾；百二重关河望断，忽惊闻噩耗，燕云渭树，时陨涕洟，即令丧舆东还，亦空劳吊奠，程门思雪立，犹冀三生石在，精魂重入绛帷来。
挽五军校生联
作者：倪星垣
朝代：清
体裁：联

诸君皆黄种健儿，淮徐剽悍，燕赵悲歌，南北萃英才，当年把酒论兵，饫领快谈占大壮；我辈亦青衿学子，谊托祖刘，魂招屈宋，死生成永诀，此日临风凭吊，拼将热泪哭同人。
挽亲母联
作者：倪星垣
朝代：清
体裁：联

贤母真苦命劳人，桑榆日薄，尚抚遗孤，料应令伯陈情，罗拜阶前兰亦泣；爱女为吾门佳妇，萝茑从亲，惊闻噩耗，愁睹阿咸执绋，归游林下竹犹寒。
挽亲翁及亲母联
作者：倪星垣
朝代：清
体裁：联

一门中雍穆如新，友于第，刑于妻，当年秦晋联欢，喜与我家同臭味；九泉下倡随依旧，夫别兄，妇别姒，此日樊刘仙去，空教吾党溯风徽。
挽何铭敬父联
作者：倪星垣
朝代：清
体裁：联

杖乡硕望，举世群钦，矧小子忝附通家，垂爱如公，奚忍骤闻蒿薤曲；陟岵馀哀，于今未艾，讵使君亦遭同病，伤心将父，何堪永辍蓼莪诗。
挽侄妇联
作者：倪星垣
朝代：清
体裁：联

溯贤媛来自名门，继室信难为，誓将变熄芦花，淑德久闻桑梓重；叹阿咸遽失内助，贫家方待理，吟到薪添落叶，悲怀谁遣竹林寒。
挽侄孙寅生联
作者：倪星垣
朝代：清
体裁：联

汝性太聪明，生甫七龄，即能宛转随人意；予怀弥枨触，病才二日，谁复戏娱开我心。
挽倪云庵联
作者：倪星垣
朝代：清
体裁：联

七十年远震文名，赋才俊逸，诗笔清新，忆幼岁二载从游，敢云集纂江东，窃比绍威传绝业；六千里惊闻噩耗，棋墅凄凉，竹林落寞，记今春两书申诫，不道泪挥塞北，翻教小阮哭穷途。
挽倪云庵联
作者：倪星垣
朝代：清
体裁：联

前有花王，后有次龙，屈指数梓里名贤，诗派源流如自道；八字何凭，六爻何用，回首溯竹林故事，文章得失与谁论。
挽倪嘉诠联
作者：倪星垣
朝代：清
体裁：联

廿八龄易箦凄凉，念遗孤在抱，大母在堂，最可怜龙塞奔驰，贫困累人，垂死难干双眼泪；五千里盖棺冷落，痛侍侧无儿，哭帷无妇，犹幸有鸰原急难，经营葬汝，孔怀聊慰九泉心。
挽倪嘉诠联
作者：倪星垣
朝代：清
体裁：联

弟命难回，最怜异域相依，枉自痴情分艾痛；兄心滋戚，倘得故乡遄返，怎挥老泪唤荆枝。
挽倪嘉诠联
作者：倪星垣
朝代：清
体裁：联

抚膺长痛汝知乎？去年招弟北来，转悔前书多孟浪；归骨故乡余责也，他日随兄南返，休将后事累幽魂。
挽倪寿如联
作者：倪星垣
朝代：清
体裁：联

君命半迍邅，少年失恃，中岁分钗，所欣式谷诒谋，看庭内玉树争荣，一读一耕绵世泽；予怀弥枨触，既属通家，复联姻好，自叹飘蓬异地，望瀛南生刍遥寄，且哭且奠送归魂。
挽倪寿如联
作者：倪星垣
朝代：清
体裁：联

忆幼年长养外家，感兄谊等亲胞，回首沧桑频洒泪；痛晚岁摧残中表，剩我生兼贫病，抚怀身世倍酸心。
挽倪寿如联
作者：倪星垣
朝代：清
体裁：联

昔驱桂子隶门墙，记曾三复白圭，忝我相攸兼戚谊；今过花朝赴窀穸，趁此二分春色，送君归去奠幽墟。
挽倪星垣父联
作者：倪星垣
朝代：清
体裁：联

瓣香敬为南丰，念一生衣钵渊源，敢忘所自；享寿竟同东野，痛十载皋比随侍，其谁与归。
挽倪维垣联
作者：倪星垣
朝代：清
体裁：联

羡世父有许武高风，忆同居共爨，在在劳心，讵知永诀崇朝，空使瀛南留矩矱；期侄辈为谢庭群从，记相送登舟，谆谆告语，不道生离几日，翻从冀北吊精魂。
挽倪锡九联
作者：倪星垣
朝代：清
体裁：联

于诸侄中最荷垂青，匪惟杯酒言欢，即当病榻弥留，犹盼归来呼小字；在叔父前愧无建白，每忆寝帷诊视，恨未医方点订，别求上解起沈疴。
挽倪锡九联
作者：倪星垣
朝代：清
体裁：联

阿叔最喜余文，讵者番代拟挽言，只相见黄泉，谶语铸成千古恨；诸侄无如我痛，忆曩日缠绵病榻，谁尚垂青眼，哀音咽断九回肠。
挽傅介眉联
作者：倪星垣
朝代：清
体裁：联

尊翁撰杖已千秋，记两赴公车，降德忘年怀雅量；吾友骑箕才几日，讵同遭厄运，兄先弟后有馀哀。
挽傅伯年联
作者：倪星垣
朝代：清
体裁：联

函丈共嬉游，壮健如君，司马竟以消渴死；过庭悲冷落，迂疏似我，伯鱼谁问异闻来。
挽傅孺人联
作者：倪星垣
朝代：清
体裁：联

匆匆由故乡而返，甫及三旬，噩耗忽惊闻，恨者番风雨归来，未奉起居愧犹子；忽忽距阿母之亡，已周一载，慈颜复见背，倘宛若泉台话旧，莫教忧念到痴儿。
挽傅炳文父母及兄嫂联
作者：倪星垣
朝代：清
体裁：联

翁姑偕老，子妇随行，泉路依然携眷属；桥梓联芳，慈听济美，乡邦长此仰仪型。
挽内兄联
作者：倪星垣
朝代：清
体裁：联

归真隔十四载光阴，于今玉主亲题，无那千秋成绝笔；对饮恍卅馀年尘梦，值此金樽手奠，可能一滴到重泉。
挽内兄联
作者：倪星垣
朝代：清
体裁：联

贾业媲陶朱，羡君隐市抒才，利致千金，衣钵雅堪传猗顿；亲情比杨白，痛我登堂问疾，别才几日，油幢空自忆沙哥。
挽冯敏之联
作者：倪星垣
朝代：清
体裁：联

晚年节厉东山，盖世功名付儿辈；客岁芒寒南极，满城风雨吊先生。
挽冯文洵联
作者：倪星垣
朝代：清
体裁：联

津门促膝，奎社题襟，自祖筵一唱骊歌，南北分驰，无复威风瞻大树；章武新辞，通肯遗爱，忽异地惊闻鹤化，幽明顿隔，空怀旧雨荐生刍。
挽冯文洵联
作者：倪星垣
朝代：清
体裁：联

溯汉廷大树遗风，一脉相承，所争者昔裕将才，今优吏治；比荆国齐年重望，九泉遽逝，最难堪亡吾老友，复失诗豪。
挽刘亚雄祖母联
作者：倪星垣
朝代：清
体裁：联

鸡鸣苦口劝从戎，夫君战绩所经，北抵津沽，南抵吴越；燕翼诒谋宗尚武，贤母劬劳之报，既有令子，又有文孙。
挽刘冠雄联
作者：倪星垣
朝代：清
体裁：联

初居闽峤，终老析津，计一生西舰争衡，铁甲金戈，经营尽善，最难者国家多难，每力疾出任时艰，如公义勇深沈，横海伏波齐让步；少晓戎机，晚精释典，想十载东山养望，经文梵咒，讽诵维虔，即闻其病榻弥留，犹令人频宣佛号，从此功行圆满，洞天福地任栖真。
挽刘凤韶联
作者：倪星垣
朝代：清
体裁：联

与先父为中表亲，一朝泉路相逢，聚首休谈不肖子；在君家居群季长，异日高门重谒，伤心独失老成人。
挽刘凤韶联
作者：倪星垣
朝代：清
体裁：联

痴长三龄，每回思嬉戏前尘，亲同手足；别来几日，忽惊闻幽明异路，痛断肝肠。
挽刘品一母联
作者：倪星垣
朝代：清
体裁：联

保垣驻节板舆来，记瞻谒慈颜，曾许黄裳参末座；瑶岛离尘仙驭返，恨羁留军务，尚惭徐孺致生刍。
挽刘品一母联
作者：倪星垣
朝代：清
体裁：联

顺昌旗帜久归依，习闻训秉慈闱，报国尽忠镌有字；孟仉杼机方景慕，不道年臻稀寿，登堂拜母恨无缘。
挽刘树棠联
作者：倪星垣
朝代：清
体裁：联

卅载作劳人，持家服贾务农，直到于今肩始息；九原留恨事，亲老兄亡子幼，料应虽死目难瞑。
挽刘树棠联
作者：倪星垣
朝代：清
体裁：联

撒手了无难，应嫌断雁孤鸣，泉路尚堪吟棣萼；伤心犹有轗，一任骑鲸大去，高堂何以慰椿萱。
挽刘梅夫妇联
作者：倪星垣
朝代：清
体裁：联

老人本外祖同宗，夙钦伉俪皆贤，忆当年茹苦食贫，留兹遗泽；季子乃吾门高弟，自负生平教孝，看今日来观大悦，与有荣施。
挽刘步瀛联
作者：倪星垣
朝代：清
体裁：联

八十年前辈典型，与人无恃，与世无争，毕生性情中和，即至星霜迟暮，玉树连摧，犹能排遣自如，具见蔼然真气象；廿馀载都门杖履，暇则过从，留则信宿，永夕笑言欢洽，每当杯酒酣娱，雕弓试挽，不道逍遥竟去，长令想煞古衣冠。
挽刘步瀛联
作者：倪星垣
朝代：清
体裁：联

卌载处京华，持身以俭，接物以诚，故老至今称长者；廿年敬父执，邀饮必辞，托事必赴，遗型犹自愧先生。
挽刘汝明妻联
作者：倪星垣
朝代：清
体裁：联

本德门女，为名将妻，塞北佐元戎，曾羡执桴成伟绩；以中表亲，兼属员谊，瀛南沈婺宿，尚惭助绋送仙灵。
挽刘汝明妻联
作者：倪星垣
朝代：清
体裁：联

顺昌旗帜夙瞻依，况兼中表亲情，喜睹夫人执桴鼓；德曜钗荆空想像，忝系将军部属，忍闻蒙叟发盆歌。
挽刘炳宗联
作者：倪星垣
朝代：清
体裁：联

知君本旷世奇才，方期鹏路高骞，胡竟四旬登鬼箓；事父乃人生乐事，为痛鲤庭落寞，拼将一瞑侍亲闱。
挽刘炳宗联
作者：倪星垣
朝代：清
体裁：联

综人间孝道，难以策万全，幸承父欢，忍闻母哭；忆冀北旧游，可为长太息，既悲君逝，复念吾衰。
挽刘耀龙联
作者：倪星垣
朝代：清
体裁：联

暮岁尚传经，吾家宅相未成童，犹荷熏陶依绛帐；善人宜有后，子舍书香能肯构，也应校读召青藜。
挽刘耀龙联
作者：倪星垣
朝代：清
体裁：联

立雪记频来，获交先子门墙，曾话过庭诗礼训；骑箕悲永逝，为想君家堂构，应留环壁竹丝音。
挽刘芝田母联
作者：倪星垣
朝代：清
体裁：联

哲嗣振家声，饷世靡穷，天禄校书成万卷；女师留阃范，束刍遥奠，欧阳画荻已千秋。
挽刘采臣父子联
作者：倪星垣
朝代：清
体裁：联

相交垂四十载光阴，里居密迩，泮水同游，迨文郎黉舍追陪，益钦乔梓皆贤，两世具瞻苏氏笔；一别隔九重泉道路，父子偕行，弟兄聚首，惟下走苔岑寂寞，自愧萍蓬无定，经年未订长卿诗。
挽刘陆森联
作者：倪星垣
朝代：清
体裁：联

福命与谁争，卅年来文战峥嵘，策对刘蕡偏下第；幕宾非所愿，半百后酒怀抑郁，名齐罗隐竟长终。
挽刘雪桥母、叔母联
作者：倪星垣
朝代：清
体裁：联

六十年并著坤型，恨援挈稍迟，仅得于次媳归来，聆悉郝钟礼法；三百里遥伸奠悃，痛音容莫睹，犹幸与贤郎缔结，备闻敬孟遗风。
挽刘雪桥母、叔母联
作者：倪星垣
朝代：清
体裁：联

茹蘖有馀甘，每忆诲陈荻画，节励松筠，贤宛若艰苦备尝，自惭交订贤郎，终未登堂瞻淑范；束刍伸薄敬，回思声渺断机，影留截发，女宗师联嗣以去，为问来嫔诸妇，伊谁入室嗣徽音。
挽卢瑞周联
作者：倪星垣
朝代：清
体裁：联

订交在三十年前，记室展奇才，自惭笔乏昌黎，莫续河阳温石序；从戎越五千里外，归田馀壮志，惟恨神游蓬岛，谁吟塞上杜岑诗。
挽叔外祖魏公联
作者：倪星垣
朝代：清
体裁：联

是外祖，是恩师，医学溯源流，当年面命耳提，水饮上池惭扁鹊；亦门生，亦宅相，难经承指授，此日呼天抢地，泪倾瀛海泣阳元。
挽叔母联
作者：倪星垣
朝代：清
体裁：联

以一个妇人，克支持门户，料理婚丧，群钦巾帼须眉，属纩定知无愧色；问百年后事，有失恃童孙，食贫寡女，谁念零丁孤苦，盖棺未免太伤心。
挽叔母联
作者：倪星垣
朝代：清
体裁：联

入梦想从夫，鹤背伴应偕德曜；归真先浴佛，龙华缘欲证如来。
挽叔母联
作者：倪星垣
朝代：清
体裁：联

廿年垂老抚遗孤，而今婚嫁已成，差堪上对藁砧，下安簉室；八秩考终馀恨事，念彼零丁益甚，最是童孙尚幼，寡女何依。
挽叔母联
作者：倪星垣
朝代：清
体裁：联

相夫子博人海文名，风雅习闻，钗荆不愧梁家妇；抚外孙成胶庠学子，聪明夙擅，宅相应归王氏甥。
挽叔母联
作者：倪星垣
朝代：清
体裁：联

计望夫七年，化石凄凉，今倘相从归乐国；先浴佛二日，拈花解脱，固应一笑赴灵山。
挽叔祖联
作者：倪星垣
朝代：清
体裁：联

忆少年陟岵无缘，诵读有诒谋，叔祖深恩同赐砚；痛曩日卧床不起，巫医愁绝术，愚孙馀泪尚沾衣。
挽同乡某学生联
作者：倪星垣
朝代：清
体裁：联

燕市云，蓟门树，尔日停车问字，惟期博学成名，讵中天风雨凄凉，顿使英雄灰壮志；兴安岭，斡难河，吾乡毓秀钟灵，不谓奇才无寿，看一路关山冷落，怎教游子送归魂。
挽同乡某学生联
作者：倪星垣
朝代：清
体裁：联

琴书冠剑，触处凄凉，廿馀龄负笈来游，剧怜异地魂销，零落孤鸿归塞北；城郭人民，几多惆怅，五千里间关无恙，料得故乡情重，翩跹化鹤返辽东。
挽同谱之父联
作者：倪星垣
朝代：清
体裁：联

少微忽陨天南，绛帐忆传经，遥知桃李诸生，一瓣心香殷祝德；噩耗惊闻冀北，青衫悲落魄，幸托金兰末谊，几声哀些且抒忱。
挽同谱之父联
作者：倪星垣
朝代：清
体裁：联

游杨经学，久重儒林，忆生前说礼敦诗，不愧先贤遗训；伍蔡通家，曾亲道范，痛此日山颓木坏，弥增犹子哀思。
挽吕金堂父母联
作者：倪星垣
朝代：清
体裁：联

末戚托松萝，记阿咸甥馆归来，辄言伉俪如宾，不独冰花推乐丈；贤声播桑梓，与哲嗣津门游处，愁说瞻依失所，何堪风树泣皋生。
挽吴俊升联
作者：倪星垣
朝代：清
体裁：联

一刹雷惊，地轴崩摧飞电掣；中宵月蚀，天容惨淡大星沈。
挽吴俊升联
作者：倪星垣
朝代：清
体裁：联

与当代张巡共事以终，男儿死耳；比君家吴起伏尸而绝，天下悲之。
挽吴俊升联
作者：倪星垣
朝代：清
体裁：联

世事本如棋，急劫难收，江省奉垣同一体；将军不好武，遗书具在，美人良马亦千秋。
挽吴俊升联
作者：倪星垣
朝代：清
体裁：联

南征猿鹤已全收，老将军坐镇龙沙，亦堪雄一世，不道归途变起，遽陨台星，问狙击谁尸，怒气直冲辽海月；内地蜩螗犹未熄，大舞台竞持牛耳，应难到九边，讵期暗杀党来，竟遭浩劫，恨鼠投无忌，哀音咽断嫩江潮。
挽吴俊升联
作者：倪星垣
朝代：清
体裁：联

拥龙沙坐镇七年，内安黎庶，外辑侨氓，专阃展奇才，重抚棠阴齐堕泪；侍虎幄受知数载，察热摧锋，新民讨逆，戎机参末议，追思樾荫倍伤心。
挽吴廷模联
作者：倪星垣
朝代：清
体裁：联

同为陆氏遗庄，君追循吏，我慕儒林，各励千秋，撒手竟先归碧落；久识延陵贤裔，救乞伯仁，访殷安道，迟来数日，伤心嗟已赴黄泉。
挽吴廷模联
作者：倪星垣
朝代：清
体裁：联

衣钵共师传，忆曩年出宰宣劳，雀角胥平，深幸寒门叨荫庇；箕躔沈郡治，痛此日驱车过访，马尘甫息，骤闻噩耗屡惊呼。
挽吴振铎之祖父联
作者：倪星垣
朝代：清
体裁：联

式乡闾已逾七旬，系溯延陵，墓碣拟题宣圣笔；教子孙各名一艺，风追高密，箕裘永作世家型。
挽吴耀华联
作者：倪星垣
朝代：清
体裁：联

何处可招魂，空怅望燕市夕阳，津沽夜月；知君难瞑目，最凄凉华周有妇，伯道无儿。
挽吴耀华联
作者：倪星垣
朝代：清
体裁：联

十年鸾镜中分，毅魄滞天涯，返里应随妻妾影；半世鸰原望断，痴心约地下，来生还结弟兄缘。
挽吴耀华联
作者：倪星垣
朝代：清
体裁：联

心痛首邱狐，讵中途魂断津沽，遗恨难填精卫石；神归华表鹤，想终夜风凄闺阁，哀啼忍听杜鹃声。
挽吴耀华联
作者：倪星垣
朝代：清
体裁：联

斧修月，斤运风，五凤造楼成，奇技梓人应有传；巫无灵，药无效，双鸾悲镜拆，多情嫠妇与扶棺。
挽吴耀华联
作者：倪星垣
朝代：清
体裁：联

长袖善舞，多钱善贾，最堪悲承继无人，遗业荒凉燕市月；山木自寇，膏火自煎，尤可痛死生有地，哀音咽断海门潮。
挽吴重彝联
作者：倪星垣
朝代：清
体裁：联

数载励精勤，好学如君偏短命；一堂资辨难，论文从此少同心。
挽吴重彝联
作者：倪星垣
朝代：清
体裁：联

造物何心，不使斯堂留李贺；清才无寿，翻教老泪哭彭宣。
挽周召甫联
作者：倪星垣
朝代：清
体裁：联

其为人也小有才，只因恃己聪明，尝药神农偏益疾；所谓天者诚难测，匪独促君寿数，伤心伯道更无儿。
挽周召甫联
作者：倪星垣
朝代：清
体裁：联

性情慧黠，少负才名，剧怜用尽聪明，已断蚕丝悲委化；声息低微，知非寿兆，犹痛艰于嗣续，回思燕翼倍酸辛。
挽周布三夫妇联
作者：倪星垣
朝代：清
体裁：联

入游侠传有公，入货殖传有公，一生磊落光明，铁里铮铮好男子；读泷阡表思母，读陈情表思母，半世勤劬劳苦，女中矫矫大宗师。
挽周布三夫妇联
作者：倪星垣
朝代：清
体裁：联

朱郭溯前型，一生肝胆照人，愧乏史才传游侠；鲍桓仰遗范，此日幽明异路，频挥老泪写碑铭。
挽周布三夫妇联
作者：倪星垣
朝代：清
体裁：联

济人之急，扶人之危，古豪侠排难解纷，剩有义声传奕世；夫倡于前，妇和于后，贤伉俪含辛茹苦，永留遗范式乡闾。
挽周月如联
作者：倪星垣
朝代：清
体裁：联

十年问字任探寻，门下数知心，有守有为悲不幸；一月沈疴疏省视，牖间惭执手，斯人斯疾痛尤深。
挽周踰联
作者：倪星垣
朝代：清
体裁：联

往事不胜悲，曩时嘱我买儒冠，云将谒见阎罗，谁识戏言成谶语；斯人何处去，今日送君归寿域，只好提携毛颖，频挥老泪写哀辞。
挽唐瑞亭联
作者：倪星垣
朝代：清
体裁：联

先生本前辈典型，交谊订忘年，忆曩时同拥皋比，嬉笑文章，每想快谈如一梦；令孙为吾门赘婿，亲情兼知己，念客岁辱临寒舍，流连杯酒，谁知此别即千秋。
挽唐瑞亭联
作者：倪星垣
朝代：清
体裁：联

少宗孔孟，晚习岐黄，计为人博济一生，撒手竟完儒者事；谊托松萝，分同乔岳，恨问疾迟来片刻，伤心不见老成型。
挽唐瑞亭联
作者：倪星垣
朝代：清
体裁：联

忆昔年我运厄红羊，疾患馀生，全仗刀圭能续命；叹今日公灵乘白鹤，疮痍痛定，重摩痂结倍酸心。
挽嗣母联
作者：倪星垣
朝代：清
体裁：联

三四年病竖缠绵，恨定省未亲，每念终天常抱疚；五百里军书旁午，痛饭含莫视，回思往事尽椎心。
挽嗣母联
作者：倪星垣
朝代：清
体裁：联

冰心对四十载青灯，叹娇女早世，遗息复继促芳龄，老景逼桑榆，五夜素帷余涕泪；苦节博九重天丹诏，羡嗣子能文，显亲更晋邀芝诰，清风标绰楔，千秋彤管有光辉。
挽嗣母联
作者：倪星垣
朝代：清
体裁：联

母竟长辞，每当中夜彷徨，倾耳如闻欹枕语；儿将何恃，从此他乡游宦，伤心无复倚闾人。
挽四学生联
作者：倪星垣
朝代：清
体裁：联

聚散岂无因，或同学，或同乡，泉壤倘相逢，也应掎襼联裳，殷殷话旧；死生原有命，若者先，若者后，馨香共追悼，料得英魂灏魄，奕奕来临。
挽四学生联
作者：倪星垣
朝代：清
体裁：联

诸君已侠骨销沈，痛辛苦半生，仗剑无从恢壮志；我辈亦后尘趋步，怅迟来数月，著鞭空自景前修。
挽四学生联
作者：倪星垣
朝代：清
体裁：联

鸿才骏骨，相继沦亡，每惭无术回春，束手莫能扶劫运；闽峤嵩阳，弥增凄惨，犹幸有朋追悼，伤心同此吊英魂。
挽堂兄夫妇联
作者：倪星垣
朝代：清
体裁：联

阿兄本琴瑟知音，家政共勤劬，竟尔骖鸾悲逝世；小弟久埙篪歇响，宗盟复零落，倍教断雁泣离群。
挽堂姊联
作者：倪星垣
朝代：清
体裁：联

生同族复忝同庚，卅年前亲送于归，谁知此别千秋，竟与女兄成永诀；痛丧明非因丧子，六旬后自忘残废，闻道临终数日，犹为亡媳任污私。
挽堂姊联
作者：倪星垣
朝代：清
体裁：联

饷馔感深情，忆从路隔重泉，入室复谁怜馁困；焚须悲往事，记取年逾八秩，登堂犹共话寒温。
挽外祖母联
作者：倪星垣
朝代：清
体裁：联

人作老娘呼，计携舅氏同行，梓墓欢迎，虽已及泉如在世；我承阿母训，为道外婆垂范，芦花变息，视他前室若亲生。
挽外祖母联
作者：倪星垣
朝代：清
体裁：联

阿母负继室贤声，知训秉慈帷，抚孤永息芦花变；外婆赴瑶池仙会，幸欢承舅氏，有子长依萱草阴。
挽外祖父母及舅联
作者：倪星垣
朝代：清
体裁：联

宅相托虚名，记曾雅嗜枣梨，真赏谬邀安石句；外家逢厄运，正说愁闻蒿薤，哀音又唱渭阳诗。
挽外祖父母联
作者：倪星垣
朝代：清
体裁：联

事与愿违，于外公外婆无一面缘，漫说飞腾成宅相；礼缘情制，为伯父伯母奉千秋祀，也随趋拜比孙行。
挽外祖父母联
作者：倪星垣
朝代：清
体裁：联

葛洪仙去已经年，丹诀长留，终度外婆归阆苑；宁氏宅成谁应相，青衿自误，且扶阿母哭灵帷。
挽外祖父联
作者：倪星垣
朝代：清
体裁：联

少孤饮恨，来育外家，教养本兼施，白发绸缪心血尽；游宦未成，惭称宅相，恩勤悲莫报，青衫沦落泪痕多。
挽外祖父联
作者：倪星垣
朝代：清
体裁：联

陟岵久衔哀，当年从阿母归来，饮食之，教诲之，惟期志媲阳元，藉可扬名成宅相；登堂亲问疾，此日与诸孙随侍，叮咛我，顾虑我，自愧才非靖节，无从立传报深恩。
挽外祖父联
作者：倪星垣
朝代：清
体裁：联

随侍托孙行，记曾推食分甘，垂爱比诸王父母；宦游惭宅相，恨未凭棺临穴，伤心怎报旧恩勤。
挽外祖联
作者：倪星垣
朝代：清
体裁：联

公去我方生，惟闻阿母悲啼，每溯音容挥泪雨；神来人不见，犹幸外婆健在，长叨庇荫仰慈云。
挽大姊联
作者：倪星垣
朝代：清
体裁：联

与大姊本属连枝，苦命相怜，竟尔晚年同病目；恨小弟空劳侍药，痴心未已，犹期来世再焚须。
挽太亲母联
作者：倪星垣
朝代：清
体裁：联

十馀年缔结丝萝，每当弱息归宁，辄谓重慈多厚爱；九阅月缠绵医药，自愧藐躬诊视，并无一术起沈疴。
挽太亲翁夫妇及亲翁联
作者：倪星垣
朝代：清
体裁：联

设以常理论，痛星沈斗婺，树谢梓桥，剧怜我秦晋联欢，恭挽灵轩增感慨；若作达人观，念天上瑟琴，仙乡堂构，孰如公室家聚首，相偕泉路免凄清。
挽太姻伯母联
作者：倪星垣
朝代：清
体裁：联

与文郎砚席观摩，得瞻淑范，迨书遗封鲊，俾成两字循良，罔极本难酬，纵教表列陇阡，无笔能宣贤母德；幸弱妹丝萝缔结，亲侍坤仪，洎曲谱离鸾，益荷重慈怜爱，相依胡舍去，犹记札飞雷岸，总言未报祖姑恩。
挽太姻伯母联
作者：倪星垣
朝代：清
体裁：联

闺阃播贤声，记曾阿姊归宁，辄言荫托重慈，足为吾家垂淑范；杯棬仰遗泽，幸与文孙缔结，益信祥征累叶，胥原王母有诒谋。
挽太岳母兼挽岳父联
作者：倪星垣
朝代：清
体裁：联

廿载缔朱陈，记曾内子归来，辄言教秉重慈，敬戒胥原王母训；一朝先桓孟，想到妇翁随侍，益复愁生贰室，涕洟难解女孙悲。
挽太岳母联
作者：倪星垣
朝代：清
体裁：联

一从五载缔姻盟，记内子来嫔，辄言敬戒无违，追溯良箴原大母；未及七旬归寿域，幸太公健在，惟祝康强犹昔，藉分馀荫比孙行。
挽太岳父母联
作者：倪星垣
朝代：清
体裁：联

十载结朱陈，尔时记内子归来，辄言敬戒无违，遗训本诸王父母；一朝失梁孟，此日偕女孙临哭，自愧恩勤莫报，挽歌空效众宾朋。
挽太岳父母联
作者：倪星垣
朝代：清
体裁：联

闺中嘉耦久称贤，回思桃李方秾，争羡肃雍能备礼；地下女孙如见问，为道栎樗依旧，总惭好美负知音。
挽夫联
作者：倪星垣
朝代：清
体裁：联

恨煞郎无情，忍抛半路夫妻，撒手竟归极乐国；伤哉妾薄命，回想十年恩爱，断肠又作未亡人。
挽夫联
作者：倪星垣
朝代：清
体裁：联

我夫本季子行，比于田氏家声，定许哭活紫荆树；贱妾真文君命，想到相如琴曲，不堪重赋白头吟。
挽妹联
作者：倪星垣
朝代：清
体裁：联

垂老怕伤心，谁知景迫桑榆，又哭女弟；考终应瞑目，试看芳联兰桂，可告夫君。
挽妻联
作者：倪星垣
朝代：清
体裁：联

六三岁垂老长辞，忍抛结发夫妻，漫说来生还比翼；九重泉从容竟去，试看当前儿女，敢言已死不关心。
挽妻联
作者：倪星垣
朝代：清
体裁：联

远游有子寄当归，绝塞奔驰，偏使愿偿乌返哺；垂老无妻惭独活，空房落寞，何堪曲谱雉朝飞。
挽姊夫及姊联
作者：倪星垣
朝代：清
体裁：联

君绰有赵胜遗风，负矢何为，自愧才非魏无忌；弟素负女媭懿训，抚砧犹在，几令哭煞屈灵均。
挽姊夫及姊联
作者：倪星垣
朝代：清
体裁：联

君著平原望，我非无忌才，当年异地播迁，欢迓前驱惭负矢；姊有宪英贤，弟犹辛敞义，此日仙軿并驾，感怀往事泣沾巾。
挽姊夫及姊联
作者：倪星垣
朝代：清
体裁：联

战国赵公子，侠气可师，高义附婚姻，愧非无忌奇才，有负前驱矜宠意；吾家陆氏姑，遗徽未远，内宾能似续，纵洒睢阳血泪，怎酬旧日补缝恩？
挽姊夫及姊联
作者：倪星垣
朝代：清
体裁：联

窃符救难忆千秋，自愧信陵多侠气；煮粥焚须才几日，空教李绩哭灵帷。
挽姊联
作者：倪星垣
朝代：清
体裁：联

姊其贤乎，当年甘蔗旁生，亲抚双雏如己出；弟将老矣，此日荆花毕谢，自怜断雁尚孤鸣。
挽姊联
作者：倪星垣
朝代：清
体裁：联

忆幼年树背无缘，幸蒙阿姊爱怜，十载劳心同顾忧；痛此日焚须莫及，惟托名流濡染，千言表道报恩勤。
挽姊联
作者：倪星垣
朝代：清
体裁：联

素乏李绩深情，痛阿姊卧病经年，终未焚须亲侍药；为了向平俗愿，恨小弟别虽几日，空教洒泪一凭棺。
挽姊联
作者：倪星垣
朝代：清
体裁：联

羹汤先遣小姑尝，记内子归来，辄言中馈攸司，阿姊妇工真绝世；机杼夙推贤母教，喜诸甥竞爽，纵使长君无禄，吾家宅相已成名。
挽姊联
作者：倪星垣
朝代：清
体裁：联

饥寒可忍，佣役犹甘，历尽万分难，阿姊算来真苦命；夫未成家，子能跨灶，受他一日养，诸甥何自报春晖。
挽姑丈姑母及表兄联
作者：倪星垣
朝代：清
体裁：联

谊自我姑推，当年反马偕来，颇蒙先祖爱怜，宾主迭为除贰室；情与诸父等，此日骖鸾并去，幸有长兄随侍，晨昏无间到重泉。
挽姑丈姑母联
作者：倪星垣
朝代：清
体裁：联

公亦劳人哉，当年为老圃，为老农，念一生长者堪称，梓里至今推盛德；姑真苦命也，晚岁丧子媳，丧孙媳，剩两世遗孤待抚，兰闺谁复嗣徽音。
挽姑丈姑母联
作者：倪星垣
朝代：清
体裁：联

公何往乎？平生历尽艰辛，差欣晚节馀香，身后犹荣五枝桂；姑今逝矣，幼稚夙蒙怜爱，自愧少年失学，墓前未志万年碑。
挽姑母联
作者：倪星垣
朝代：清
体裁：联

苦命其惟姑，夫早亡，女早亡，一外女孙又早亡，毕世未舒眉，长此伶仃完大节；伤心无若侄，父前卒，母前卒，两同母弟复前卒，重泉烦寄语，莫教辗转念孤儿。
挽姑母联
作者：倪星垣
朝代：清
体裁：联

行谊比鲁义姑，保抱著恩勤，犹子至今怀盛德；家声溯周元女，神明延似续，内宾何幸嗣徽音。
挽姑父母联
作者：倪星垣
朝代：清
体裁：联

公何轗乎？想六十年商业经营，克兴家，克昌后，克济困扶危，高义式乡闾，自从鹤驭上乘，谁续散金范蠡传；姑其逝矣，叹廿馀载夫君诀别，能训子，能抚孙，能含辛茹苦，徽音传戚党，际此鸾骖并驾，愧无志墓少陵才。
挽姨母联
作者：倪星垣
朝代：清
体裁：联

本为我母连枝，姊妹命难齐，半生来茹苦含辛，仅得馀甘回蔗境；正祝阿姨老福，郎君才竞爽，千里外牵车洗腆，那堪一恸失萱帷。
挽姻伯母联
作者：倪星垣
朝代：清
体裁：联

为梁鸿妻易，为文伯母难，当年劳逸详箴，列女传中推第一；子以循吏称，孙以法学显，此日哀荣并至，瑶池会上亦无双。
挽姻伯母联
作者：倪星垣
朝代：清
体裁：联

福荫绵延，记从犹女于归，两谒萱堂瞻淑范；亲情稠叠，想到慈帷结义，一歌蒿里写哀忱。
挽姻伯母联
作者：倪星垣
朝代：清
体裁：联

距九秩仅一龄，胡使萱帷留憾事；近重阳才三日，好携菊酒奠尊灵。
挽嫂联
作者：倪星垣
朝代：清
体裁：联

忆我未成童，嫂氏于归，宛转相依真若母；痛今先逝世，阿兄奚慰，凄凉垂老叹无妻。
挽嫂联
作者：倪星垣
朝代：清
体裁：联

计析爨未十年，已频惊慈闱弃养，弱息早夭，讵期嫂溺莫援，搔首呼天，胡使六亲同厄运；去古稀才数月，遽抛却结发夫妻，满堂儿女，尤痛弟围谁解，伤心彻幛，怎挥双泪报深恩。
挽孙寿昌夫妇及长子联
作者：倪星垣
朝代：清
体裁：联

末戚托松萝，恨吾家援挈稍迟，未领鲍桓遗范；贤声播桑梓，羡哲嗣懋迁有道，克追陶猗高风。
挽孙朝楷联
作者：倪星垣
朝代：清
体裁：联

学万人敌，读万卷书，间气毓滇南，方期藉武汉先声，为我国民生色；奠一尊酒，洒一掬泪，噩音传冀北，每想到甘颜厄运，恨他造物无情。
挽孙朝楷联
作者：倪星垣
朝代：清
体裁：联

读君家孙武书，光复勋高，铭绩鄂垣当不朽；续唐人李贺传，懋修气锐，呕心昌谷竟无年。
挽小女联
作者：倪星垣
朝代：清
体裁：联

偿女债卅载劬劳，奈错订姻缘，怨耦每嫌予计拙；受夫家数年磨折，纵重赓好合，郁怀谁解汝心悲。
挽岳母、内兄联
作者：倪星垣
朝代：清
体裁：联

数年感泰水逝波，父子幸相依，足令受惠韦皋，怅望鸾軿稍慰念；千古寻尼山故事，我师如见问，为道及门公冶，凄凉鸟语尚安贫。
挽岳母联
作者：倪星垣
朝代：清
体裁：联

三株树蔚作一庭春，忽失亢宗人，直到瑶池伤建鼓；卅馀载忝居半子分，愁吟望岳句，奚从泰水认慈航。
挽岳母联
作者：倪星垣
朝代：清
体裁：联

仙去何之？倘瑶池及见先慈，为言连育孙枝，破涕漫弹思子泪；缘多未了，想泉路定逢爱女，务嘱长依母氏，宽怀休上望夫山。
挽岳母联
作者：倪星垣
朝代：清
体裁：联

十年感东岳深恩，蓦听鼓盆歌，每欲陈庄叟忘情，娱公晚景；千古寻南康故事，愧膺知人鉴，何处效韦郎持节，报母春晖。
挽岳母联
作者：倪星垣
朝代：清
体裁：联

寿考本家风，溯厥初系出汾阳，胡为靳与期颐，余荫不教留岳母；人伦推内鉴，忆特选识同苗氏，恨未持来使节，深恩有负说韦郎。
挽岳母联
作者：倪星垣
朝代：清
体裁：联

数载抚孤雏，忍抛却稚齿孙曾，竟离尘劫；廿年惭半子，空掬此满腔血泪，莫报春晖。
挽岳母联
作者：倪星垣
朝代：清
体裁：联

智比懿氏妻，曾喜当年谐凤卜；贤如陶侃母，幸为择地得牛眠。
挽岳母联
作者：倪星垣
朝代：清
体裁：联

泰岳具蹶父孔武才，那堪白发凄凉，主馈遽亡贤德曜；闺房有丈夫知人鉴，自恨青衫沦落，成名犹愧古韦皋。
挽岳母联
作者：倪星垣
朝代：清
体裁：联

结缡犹在女儿身，桓孟重遗传，每藉拙荆思泰水；执梃忝为僚婿长，邢谭悲冷落，只馀小草报春晖。
挽岳父母及内兄联
作者：倪星垣
朝代：清
体裁：联

山颓抱恸，水竭兴嗟，自怜小婿不才，入赘君家愧冯布；萱荫久凋，椿庭复冷，犹幸冢男随侍，承欢地府有莱衣。
挽岳父母联
作者：倪星垣
朝代：清
体裁：联

伤心无命识冰清，惟闻仗义疏财，甥馆喜谈游侠事；坦腹有年惭玉润，况值山颓水竭，婿乡忍听挽歌声。
挽岳父母联
作者：倪星垣
朝代：清
体裁：联

十馀载幸缔丝萝，自从爱女长辞，愧我登堂疏省视；九重泉犹偕伉俪，惟是馆甥增恸，怜予望岳失瞻依。
挽岳父母联
作者：倪星垣
朝代：清
体裁：联

忆当年甥馆栖迟，布履荆钗，领略田家风味，奈山颓水竭，贰室凄凉，回首溯前崖，总觉永托丝萝，空射雀屏惭半子；痛此日岱宗瞻望，瑶琴锦瑟，顿成隔世仪型，况运蹇时乖，诸孙孤露，伤心挥老泪，纵使相安窀穸，怎歌麟定慰双灵。
挽岳父母联
作者：倪星垣
朝代：清
体裁：联

漫言玉润冰清，当年射雀偕来，执梃忝为僚婿长；何事山颓水竭，此日骖鸾并去，抚棺弥触馆甥悲。
挽岳父母联
作者：倪星垣
朝代：清
体裁：联

田舍翁苦力支持，产业薄，子姓繁，历尽千辛回蔗境；丈人峰频年望断，山既颓，水复竭，空教半子泣萝阴。
挽岳父母联
作者：倪星垣
朝代：清
体裁：联

表海溯雄风，当年甥馆来游，敢比淳于为赘婿；坦床惭雅鉴，此日岱宗失望，翻教逸少哭郗公。
挽岳父联
作者：倪星垣
朝代：清
体裁：联

贫则以与财，饥则以与粟，垂爱比双亲，讵期岱岳旋倾，未报涓埃归地下；殁不凭其棺，葬不临其穴，拊膺惭半子，安得朔风正厉，为吹血泪到灵前。
挽岳父联
作者：倪星垣
朝代：清
体裁：联

馆甥本帝世遗风，恨东岳旋倾，款婿凭谁开贰室；奉母乃人生乐事，痛南陔弃养，侍亲先已赴重泉。
挽师及师母联
作者：倪星垣
朝代：清
体裁：联

先生道望媲河汾，匪惟系出相同，经学渊源原一脉；阿母徽音齐任姒，想见刑于所致，师门轨范足千秋。
挽师及师母联
作者：倪星垣
朝代：清
体裁：联

廿年低首拜经师，抚前席诗书，忍使遗庄荒陆氏；七秩传经资内助，对后堂纱竹，回思教泽泣彭宣。
挽师及师母联
作者：倪星垣
朝代：清
体裁：联

讲筵久已怅云封，每怀引注批笺，手泽犹存诸弟子；隔幔亦知怜雪立，为感缝衣执馈，心丧无间老门生。
挽师联
作者：倪星垣
朝代：清
体裁：联

经师易得，人师难求，当时怜我家贫，赤手坐春风，授业不嫌颜巷陋；泰山其颓，梁木其坏，此日恨余学废，青衫挥泪雨，酬恩自愧陆庄荒。
挽常荫槐联
作者：倪星垣
朝代：清
体裁：联

一旦失长城，投帻几如檀道济；千秋有同调，招魂尤惜屈灵均。
挽常荫槐联
作者：倪星垣
朝代：清
体裁：联

使黑水克竟所为，知成功必不止此；倘青史直书其事，则清议又当如何。
挽常荫槐联
作者：倪星垣
朝代：清
体裁：联

宗系溯开平，何堪目击沧桑，重抚家声齐下泪；参军愧皋羽，恨不手摐竹石，一歌楚些为招魂。
挽常荫槐联
作者：倪星垣
朝代：清
体裁：联

生死比于轻尘，苌叔千秋有馀恨；是非付之清议，中郎一恸为私恩。
挽常荫槐联
作者：倪星垣
朝代：清
体裁：联

绝塞吊斜晖，讵料哀音传沈水；太虚还浩气，那堪厄运并椒山。
挽常荫槐联
作者：倪星垣
朝代：清
体裁：联

绝塞抚棠阴，黑水千秋有遗爱；故乡怀梨树，青山万古吊归魂。
挽廖宇燮母联
作者：倪星垣
朝代：清
体裁：联

直北仰慈云，谁知养弃潘舆，甫逾古稀归蕊府；远东资化雨，不道捧来毛檄，翻教游子泣萱帷。
挽弟李树荣联
作者：倪星垣
朝代：清
体裁：联

忆吾家孝友蜚声，携手哭荆摧，曾助阿兄恢骏业；嗟予季膏肓抱疾，痴心分艾痛，怎挥老泪对鸰原。
挽弟联
作者：倪星垣
朝代：清
体裁：联

五旬馀谊叶篪吹，纵教降服情疏，急难依然亲手足；三阅月愁分艾痛，自叹回天力薄，临丧几欲断肝肠。
挽张作霖吴俊升联
作者：倪星垣
朝代：清
体裁：联

赍恨赴黄泉，三矢终能属存勖；捐躯凝碧血，立庭谁为警夫差。
挽张作霖联
作者：倪星垣
朝代：清
体裁：联

诵宋祖一言，有天命，任自为，如此达观遭毒手；比晋王三矢，乃父志，慎无忘，读公遗嘱倍酸心。
挽张哲生联
作者：倪星垣
朝代：清
体裁：联

卌馀年负笈从游，序齿冠诸生，忝我谬居一日长；六四载盖棺定论，伤心挥老泪，哭君是否九泉知。
挽张国溶联
作者：倪星垣
朝代：清
体裁：联

沽上将星沈，是廿三年前，患难旧交，风雪归来惭附骥；瀛南讣音递，正重阳月后，英雄末路，泉台怅望哭骑鲸。
挽张国溶联
作者：倪星垣
朝代：清
体裁：联

秦陇忆前游，我厕陆校，君总师干，迨悍卒盗弄潢池，患难相依，柳雪遄征分旅梦；津沽传噩耗，丹旐东来，赤星西坠，奈文郎远羁赣水，奔驰莫及，树风馀恨抱终天。
挽张季英联
作者：倪星垣
朝代：清
体裁：联

一生豹略付轻尘，回思仗剑谈兵，空说边城齐树帜；万里龙沙稀旧雨，方谓班荆道故，翻从异域赋招魂。
挽张季英联
作者：倪星垣
朝代：清
体裁：联

十年前雪立程门，久知由瑟升堂，才堪治赋，犹记龙沙游宦，推毂殷勤，陆氏未庄荒，胡为视死如归，塞北回思频洒泪；一霎际云昏汉帜，深恨夷氛压境，计拙筹边，忍令马革裹尸，捐躯慷慨，狄山乘障去，纵使望空遥奠，天涯何处与招魂？
挽张季英联
作者：倪星垣
朝代：清
体裁：联

棨戟夙追随，虎幄十年感知己；旌旗悲惨淡，龙沙万里哭良朋。
挽张庆祥联
作者：倪星垣
朝代：清
体裁：联

卅载托知交，喜君家兰玉相承，风雨偕来同马帐；一门敦友爱，叹此日埙篪虽歇，泉台犹得话鸰原。
挽张恒久联
作者：倪星垣
朝代：清
体裁：联

贾业仗提携，卅馀年白水盟心，廛肆经营，多亏舅氏；深恩同鞠育，几何日黄泉相见，山邱零落，无念愚甥。
挽张文耀联
作者：倪星垣
朝代：清
体裁：联

中秋前一日，登堂曾躬叩兴居，饮我以酒，指我以途，记相送至杨柳村头，知君痼疾缠绵，不胜临歧珍重语；周甲又六年，辞世忽魂归缥渺，难谁为排？纷谁为解？叹群空以枌榆社里，从此乡邻斗阋，更无息事老成人。
挽张树桢母联
作者：倪星垣
朝代：清
体裁：联

当年困苦抚遗孤，三冬画荻，五夜断机，慈训本勤劬，早教韬略罗胸，圻父爪牙光国牒；此日联翩归寿域，长子偕行，冢媳随侍，仙軿休寂寞，犹得晨昏聚首，家人言笑到泉台。
挽张树桢母联
作者：倪星垣
朝代：清
体裁：联

教诸儿为当代英材，大儿一韩，小儿一范；将贤母比千秋列女，婴母知废，陵母知兴。
挽张楞生妻联
作者：倪星垣
朝代：清
体裁：联

十馀年棨戟瞻依，记节序登堂，曾睹齐眉修举案；三万里藁砧望断，痛音容隔世，不堪回首忆归槎。
挽张润联
作者：倪星垣
朝代：清
体裁：联

感恩知己两兼之，忆曩年作客都门，嘘植春风，到处逢人惟说项；把酒论文今已矣，痛此际归真蓬岛，怆怀旧雨，更于何日再瞻韩。
挽张润联
作者：倪星垣
朝代：清
体裁：联

挥毫对客兴犹豪，卓哉横渠，记曾去岁过从，抵掌快谈明道至；问疾登堂嗟已晚，行矣元伯，知否故人践约，抚膺痛哭巨卿来。
挽张珍甫联
作者：倪星垣
朝代：清
体裁：联

读医经不坠家声，咸推学溯南阳，博济群生惠桑梓；论亲谊忝居父执，深痛寿同东野，惨挥老泪洒葭莩。
挽张翼程联
作者：倪星垣
朝代：清
体裁：联

人去惠犹留，忆曩年七泽远游，余润曾经敷小草；亲离神自合，料异地一棺浮厝，英魂仍返侍金萱。
挽张翼程联
作者：倪星垣
朝代：清
体裁：联

春风嘘植感深恩，回首望湘云，曾记登龙凡质重；夜月凄凉滞遗榇，招魂歌楚些，也应化鹤故乡来。
挽张衡甫夫妇联
作者：倪星垣
朝代：清
体裁：联

厚德可延年，羡二老梁孟齐辉，复九十曰耄，七十曰耋；善人宜有后，看诸孙戚俞媲美，如伯氏吹埙，仲氏吹篪。
挽张鸣钦母联
作者：倪星垣
朝代：清
体裁：联

相夫挽鹿，教子丸熊，萱室久操劳，遥望中州留淑范；毛檄娱亲，潘舆迎母，兰陔胡弃养，长教歇浦咽悲潮。
挽张鸣钦母联
作者：倪星垣
朝代：清
体裁：联

维太夫人，继滂母高风，始信汝南多间气；有亢宗子，效潘舆故事，胡为沪上失慈云。
挽张鸿逵联
作者：倪星垣
朝代：清
体裁：联

壮游海外，畅晓戎机，痛彼苍不祚将才，竟教虎豹其姿，甫作干城身遽殒；困卧滏阳，销沈侠骨，幸令子能恢家学，共羡麒麟有种，肯承堂构目先瞑。
挽张鸿逵联
作者：倪星垣
朝代：清
体裁：联

曩年卿月东游，誓将名媲松伊，中国别开新世界；前夕将星西坠，恨未功齐卫霍，北平顿失故将军。
挽徐世光联
作者：倪星垣
朝代：清
体裁：联

一门内难弟难兄，瀛岛遽归真，料应伯氏埙声，咽断津沽丁字水；七旬馀多才多艺，玉楼今赴召，从此高人韵事，空留书画米家船。
挽教育部司长某联
作者：倪星垣
朝代：清
体裁：联

杜冠马帐，共仰人师，矧教育久号专家，方期藉梓里名贤，永辟斯民智慧；边旨康宗，精研哲学，奈文章未能寿世，从此主蓉城仙界，空馀吾党心香。
挽旷琢章联
作者：倪星垣
朝代：清
体裁：联

夔府吊斜晖，招魂太息岷江远；龙沙滞游子，陟岵空悲蜀道难。
挽曾岳母联
作者：倪星垣
朝代：清
体裁：联

十馀年谊托丝萝，泰水溯渊源，忝随有道曾孙，得荷帡幪瞻寿母；数千里身羁游宦，慈云失庇荫，每读思齐太任，空挥涕泪愧胡公。
挽曾岳母联
作者：倪星垣
朝代：清
体裁：联

祖岳为文母长男，三世仰慈云，忝附曾孙聆淑训；胡公配邑姜元女，一源寻泰水，胥从太任嗣徽音。
挽朱家宝父联
作者：倪星垣
朝代：清
体裁：联

八旬延寿考，风厉东山，功名付诸儿辈，高尚可傲王侯，羡先生会启耆英，桑梓溯遗型，一瓣心香殷祝德；万里递哀音，星沈南极，飘然天上骑箕，已矣人间绝笔，叹令子蜚声政界，蓼莪郁馀痛，几行手札泣陈情。
挽朱庆澜妻戴氏联
作者：倪星垣
朝代：清
体裁：联

相夫成当代名臣，将军迭建勋劳，龙塞羊城，政绩长留资内助；教子秉母家礼训，哲嗣动循规矩，凤毛麟角，贤声远播见坤型。
挽李仙根联
作者：倪星垣
朝代：清
体裁：联

庞士元非百里才，宦迹滞辽东，剩有循声留在世；韩荆州无一面识，讣音传塞北，每为清议惜斯人。
挽李仙根联
作者：倪星垣
朝代：清
体裁：联

廿年兰谱最相知，忆都下旧游，把酒论文如昨梦；百里棠阴今宛在，问辽东宦迹，抚碑堕泪有馀哀。
挽李冠卿联
作者：倪星垣
朝代：清
体裁：联

有学敌万人之子，复有学敌万人之侄，伯仲勋名光赤县；后重阳十日而生，又后重阳十日而没，去来踪迹傍黄花。
挽李冠卿联
作者：倪星垣
朝代：清
体裁：联

问谪仙何遽骑鲸，西土证前缘，幻梦初醒，空见屋梁余落月；叹哲嗣犹然射虎，北平惊噩耗，奔驰莫及，枉凭棺木泣终天。
挽李协屏父联
作者：倪星垣
朝代：清
体裁：联

三株树同侍一灵椿，比于陈太邱，不止二难竞爽；七旬翁忽作千秋想，愧非秦扁鹊，空嗟百药无功。
挽李如纲联
作者：倪星垣
朝代：清
体裁：联

七旬继苦县家声，令弟幸联姻，欲效三号哭李耳；千古寻密州故事，长男欣作婿，翻教一恸报苏髯。
挽李如纲联
作者：倪星垣
朝代：清
体裁：联

与令弟早订姻盟，听伯氏埙声，奚忍骤歌蒿里曲；幸冢男长依甥馆，承长公暍荫，那堪重读密州诗。
挽李寿亭联
作者：倪星垣
朝代：清
体裁：联

一代仰文星，每争羡乡榜知名，学宫秉铎；廿年敬父执，最难忘都门捧杖，梓里题襟。
挽李寿亭联
作者：倪星垣
朝代：清
体裁：联

忆曩年讲室近芝兰，昕夕过从，杯酒快谈如一梦；羡晚岁泮宫毓芹藻，门墙望断，诗书余泽泣诸生。
挽李树荣联
作者：倪星垣
朝代：清
体裁：联

与阿兄久订姻盟，奈一面偏悭，哭到荒村棺已盖；忝小弟素无德望，倘千秋可附，题成新主笔犹荣。
挽李树荣联
作者：倪星垣
朝代：清
体裁：联

廿余年缔结丝萝，差欣愿了向平，婚媾永联含笑逝；七阅月缠绵医药，争奈术穷秦缓，膏肓莫起抱惭多。
挽李树荣联
作者：倪星垣
朝代：清
体裁：联

竞爽只三人，那堪又弱一个；别离才几日，谁知已竟千秋。
挽李武堂联
作者：倪星垣
朝代：清
体裁：联

书画自名家，至今沽上流传，试追寻津海雪泥，依稀鸿爪；烟霞成积癖，叹汝病中归去，早预料滹沱月夜，凄咽鹃声。
挽李武堂联
作者：倪星垣
朝代：清
体裁：联

我愧抗颜师，风雨论文怀冀北；君为糊口累，晨昏作画忆津南。
挽李武堂联
作者：倪星垣
朝代：清
体裁：联

玉楼作记正需才，零落奚囊，顿使昌黎哭李贺；珂里言旋胡厌世，缄藏画箑，长教坡老忆文同。
挽李锡三联
作者：倪星垣
朝代：清
体裁：联

医术岂真穷，乃求中医而不终，求西医而又不终，空劳属望情殷，费尽心机归泡影；死期无足讳，惟人非可死之人，病亦非必死之病，只以因循坐误，催成浩劫谢尘寰。
挽李锡三联
作者：倪星垣
朝代：清
体裁：联

半载托居停，每怀东道殷勤，讵痼疾日深，难以金钱回命数；三旬施补救，不料北平言复，竟膏肓莫起，是谁铁错铸医林。
挽李锡三联
作者：倪星垣
朝代：清
体裁：联

忆曩年弹铗归来，钱谷相委，会计攸司，受君家两世知，而今已矣；痛前夕骑箕大去，母逾古稀，子未弱冠，倘异日万难事，谁与商之。
挽李锡三联
作者：倪星垣
朝代：清
体裁：联

忆鲰生适馆赋缁衣，谬说能医，三旬馀诊视维勤，空试刀圭惭扁鹊；幸哲嗣受经依绛帐，自矜劝孝，数月间熏陶有素，惨闻风树泣皋鱼。
挽李锡三联
作者：倪星垣
朝代：清
体裁：联

运去挽留难，术至岐俞无所用；缘终抛弃好，财如陶猗有时休。
挽李锦堂联
作者：倪星垣
朝代：清
体裁：联

廿馀年共事最相亲，噩耗忽惊传，应为蓼莪多陨涕；重五节一谈即终古，遗孤曾见托，可能桃李促成阴。
挽李飞熊联
作者：倪星垣
朝代：清
体裁：联

一生习艺，超出群伦，试抚摩庋架弓刀，想见飞行真绝迹；半世栽花，公诸同好，忍抛却满园松菊，重来游览倍酸心。
挽李飞熊联
作者：倪星垣
朝代：清
体裁：联

为从孙谋继书香，记杯酒延师，曾忝缝衣参末座；偕德配同登仙界，想泉台话旧，更求故剑证前缘。
挽李飞熊联
作者：倪星垣
朝代：清
体裁：联

生前不愧古人，夙钦仗义平原，于我早征豪侠气；地下若逢先姊，为道焚须李绩，而今非复轗轲身。
挽杜承翰联
作者：倪星垣
朝代：清
体裁：联

工词翰，能文章，如此聪明，偏多嗜好，人心皆惋惜，总由才已误君，只赢得落拓一生，四壁萧条无长物；丧妻儿，鲜兄弟，加以贫病，倍觉困穷，世态本炎凉，试问谁其与我，最可怜缠绵孤榻，终宵啼泣不成声。
挽某营长联
作者：倪星垣
朝代：清
体裁：联

凯歌甫唱，戎旆旋倾，义勇竟何成，空有大名垂奕世；流弹横飞，将星遽陨，精灵如不泯，当为厉鬼杀群魔。
挽某营长联
作者：倪星垣
朝代：清
体裁：联

转眼间顿失眼中人，流弹骤飞来，百战功名成幻梦；得意时不防意外事，凯歌方唱彻，一声霹雳破惊魂。
挽某营长联
作者：倪星垣
朝代：清
体裁：联

龙城飞将著先声，驻地遇彭亡，转瞬已罹灰劫火；马革裹尸原素志，命徒歌虞殡，谁知翻在凯旋时。
挽梁启超联
作者：倪星垣
朝代：清
体裁：联

奇疾第四人，报界闲评，愈者死者缠绵者，胡为天丧斯文，公独未能占勿药；嘉平初九日，噩音遥递，信耶梦耶讹传耶，最痛星沈新会，我于何处赋招魂。
挽梁启超联
作者：倪星垣
朝代：清
体裁：联

戊戌政变怕重提，记窜迹东瀛，文集空留饮冰室；己丑同年余几在，想瓣香南海，仙踪继赴大罗天。
挽武丕承母联
作者：倪星垣
朝代：清
体裁：联

羡贤母得寿七九龄，受福不那，忽向文殊证佛果；与哲嗣订交十馀载，其人如玉，尚惭徐孺致生刍。
挽段少亭联
作者：倪星垣
朝代：清
体裁：联

中表犹及见先生，济人急，成弟名，末戚仰鸿仪，胡为缘谢亲朋，空有义声留梓里；上苍何不怜吾友，仲先亡，伯又丧，断行伤雁序，遥想情深手足，怎挥老泪哭荆枝。
挽母及叔联
作者：倪星垣
朝代：清
体裁：联

弟宜从兄，卅馀年雁序分飞，今倘相逢泉路；嫂真比母，九万里鸾軿前导，也应随侍仙台。
挽母联
作者：倪星垣
朝代：清
体裁：联

愧幼岁无负米才，致我母困苦颠连，不读蓼莪犹陨涕；幸近年遂牵车志，尽小子晨昏奉养，忽伤风木倍酸心。
挽母联
作者：倪星垣
朝代：清
体裁：联

鞠育维勤，长想孤儿绷月夜；劬劳莫报，那堪两母痛泉台。
挽海拉尔全体阵亡将士联
作者：倪星垣
朝代：清
体裁：联

死沙场原算善终，况与异族争雄，一战捐躯名亦烈；殉国难是何幸事，愿偕同袍追悼，偏师敌忾败犹荣。
挽海拉尔全体阵亡将士联
作者：倪星垣
朝代：清
体裁：联

马革志须偿，叹壮士不愿生还，纵教血渍黄泉，正气千秋光国牒；虫沙身竟化，痛诸君同遭浩劫，料得神游黑水，忠魂终古咽江潮。
挽温凤石联
作者：倪星垣
朝代：清
体裁：联

事业竟成虚，试回忆枕戈鄂渚，历学燕都，攘臂高标武士道；人生谁不死，最难堪五载懋修，一腔热血，伤心重唱少年行。
挽温凤石联
作者：倪星垣
朝代：清
体裁：联

壮士不生还，忆荆卿仗剑而谈，剧怜易水三千，畴为同志；丈夫何所恨，惟温峤绝裾以去，望断秦关百二，未免酸心。
挽温凤石联
作者：倪星垣
朝代：清
体裁：联

弃终军繻，投班超笔，生平未肯埋头，廿三龄书读孙吴，定喜关西出将；舞刘琨剑，着祖逖鞭，往事不堪回首，数千里魂羁燕蓟，忍教冀北空群。
挽温凤石联
作者：倪星垣
朝代：清
体裁：联

忆曩年策马东游，裾绝太真，囊携长吉，方谓学修名立，归来藉慰慈亲，讵望断倚闾，竟至生离成死别；痛此日骑鲸西去，功追武汉，梦返秦关，从兹琴在人亡，攻错恍如隔世，便心伤同泽，只赢双泪吊孤魂。
挽父母及兄嫂联
作者：倪星垣
朝代：清
体裁：联

椿萱并萎，棣萼复摧，门祚叹衰微，雪虐风饕天独惨；屺岵靡瞻，埙篪莫和，家庭悲冷落，形单影只我何堪？
挽父母联
作者：倪星垣
朝代：清
体裁：联

椿荫久凋零，剧怜黄土一棺，移殡无须鄹曼母；萱帷方冷落，从此白云孤舍，思亲尤甚狄梁公。
挽父联
作者：倪星垣
朝代：清
体裁：联

父何往乎，应是竹林随老阮；兄犹在此，从今义蔚废王裒。
挽王子香母联
作者：倪星垣
朝代：清
体裁：联

羡贤母可百世风，节操冰清，赐额足偿茹蘖志；与郎君仅一面识，丰姿玉立，伤心顿失断机人。
挽王旅长联
作者：倪星垣
朝代：清
体裁：联

南北久相持，料应岘首惠留，后起犹追羊叔子；战和时莫定，恨未壶头功竟，前军顿失马文渊。
挽王永盛母联
作者：倪星垣
朝代：清
体裁：联

丹桂五枝芳，况兼生女壮门楣，群钦柳母和丸，当膺厚福；金萱千古谢，犹忆登堂瞻阃范，重话陶家截发，最感深恩。
挽王永盛母联
作者：倪星垣
朝代：清
体裁：联

五株丹桂共峥嵘，女亦壮门楣，馀荫胥由贤母教；八秩金萱悲萎谢，我曾参末座，少年惭负贵人期。
挽王永盛母联
作者：倪星垣
朝代：清
体裁：联

有大德应享大年，匪惟赒贫济困，乡里称仁，相夫君止孝止慈，梁案千秋堪媲美；生贵子兼联贵婿，试看秉节绾符，边陲著绩，知贤母多福多寿，板舆一笑遽归真。
挽王永盛母联
作者：倪星垣
朝代：清
体裁：联

母系溯江东，诸郎亦麈尾风流，泪洒乌衣嗟陟屺；噩音传塞北，季子乃龙沙屏蔽，心伤墨绖事从戎。
挽王耀亭夫妇联
作者：倪星垣
朝代：清
体裁：联

儒医兼擅，从德夙娴，内外著贤声，幸吾家两世攀援，末戚与窥梁孟范；婺宿早沈，箕躔复黯，幽明成异路，感哲嗣十年提挈，同仁为废蓼莪诗。
挽王耀亭夫妇联
作者：倪星垣
朝代：清
体裁：联

末戚托葭莩，尔时麈教选承，说字论文真莫逆；新歌传薤叶，此日鸾軿并驾，束刍奠酒有馀哀。
挽王耀亭夫妇联
作者：倪星垣
朝代：清
体裁：联

论祖姑家，为表叔行，论外氏家，为表姊行，两地结良缘，夙钦举案齐眉，不独亲情有瓜葛；谈右军书，则兰亭帖，谈河南书，则乐毅帖，廿年聆伟议，每恸悬崖撒手，曷禁血泪洒葭莩。
挽王耀庭联
作者：倪星垣
朝代：清
体裁：联

书法外家传，何无忌酷似其舅；商才哲嗣擅，严挺之乃有此儿。
挽王耀庭联
作者：倪星垣
朝代：清
体裁：联

令望著乡闾，设童蒙帐，为妇孺医，平时觉世活人，术业精详，遗惠常留辉梓里；生涯寄泉石，书有舅风，贾从儿志，终日论文赌酒，天怀疏旷，尘缘一谢返蓉城。
挽王耀庭联
作者：倪星垣
朝代：清
体裁：联

羡先生矜式一乡，书宗王赵，术擅岐黄，马帐托深情，讵期蓬岛仙游，剩有贤声传奕叶；与哲嗣订交十载，贾业提携，商规指导，鲤庭垂厚爱，蓦说岵峰望断，频挥热泪洒葭莩。
挽王裔藻联
作者：倪星垣
朝代：清
体裁：联

于先君为同砚，于贱子为同年，同出陆公门，尔时同赴春闱，杯酒谈心真莫逆；有德曜可相庄，有舒祺可相爱，相逢蓬岛路，此日相联仙驭，泉台聚首若平生。
挽王金铭母联
作者：倪星垣
朝代：清
体裁：联

侍疾效周谟，谁知造物弄人，偏使绝裾成恨事；登堂愧鲁肃，自顾他乡落魄，无从助绋写哀忱。
挽王金铭母联
作者：倪星垣
朝代：清
体裁：联

噩梦惊天涯，料应游子归来，怕检缝衣慈母线；讣音传冀北，空使羁人陨泣，莫聆隔幔女师箴。
挽王麟阁联
作者：倪星垣
朝代：清
体裁：联

公以文士擅经济才，隐市挹高风，当年儒贾群推，端木特开货殖传；我与贤郎为切磋友，登堂亲道范，此日仙乡遥望，王裒应废蓼莪诗。
挽王麟阁联
作者：倪星垣
朝代：清
体裁：联

羡先生小隐肆廛，谢儒林旧业，展商界新猷，群钦亿中多才，经济允传千古秘；与哲嗣少同砚席，以孟氏芳邻，亲谢家宝树，早识亢宗有子，显扬克慰九原心。
挽王麟阁联
作者：倪星垣
朝代：清
体裁：联

阛阓著贤声，风规足比范少伯；乡邻钦道范，德望应追陈太邱。
挽田汝兰联
作者：倪星垣
朝代：清
体裁：联

忆与君痛饮一生，有则醑，无则酤，直至灯灺杯阑，衷曲共谈犹未倦；嗟弃弟仙游二载，手谁携，面谁命，每值解纷排难，贤劳我独益增悲。
挽秦谢庭夫妇联
作者：倪星垣
朝代：清
体裁：联

交谊比荀陈，自惭望减太邱，负汝应门尊父执；高风迈梁孟，惟恨命齐伯道，凭谁跨灶振家声。
挽程蕴辉联
作者：倪星垣
朝代：清
体裁：联

为女师范师，遗泽熏陶，桃李芬芳君不朽；承先教授教，后尘趋步，梓桑恭敬我尤宜。
挽程蕴辉联
作者：倪星垣
朝代：清
体裁：联

年方而立，望重经师，是真当代文中子；学本维新，道传女校，最感及门诸大家。
挽程蕴辉联
作者：倪星垣
朝代：清
体裁：联

立雪溯前型，比君家明道先生，经学渊源冠北宋；坐风亲教泽，集全校昭华女子，心丧惨怛报西河。
挽继母张孺人联
作者：倪星垣
朝代：清
体裁：联

少年幸未芦花，迄于今得侍慈颜，自愧不如仲氏；此日涕零萱草，痛此后莫酬罔极，承欢惟嘱亡妻。
挽罗哲母联
作者：倪星垣
朝代：清
体裁：联

归里似田文初，方期日永莱衣，返哺川南，从此长依萱草室；登堂愧鲁子敬，不道星沈婺宿，惊闻冀北，何堪为诵蓼莪诗。
挽舅母联
作者：倪星垣
朝代：清
体裁：联

渭水久无情，更不图三四年中，两哭舅母；秦关从作客，又谁复二千里外，一念愚甥。
挽舅父母联
作者：倪星垣
朝代：清
体裁：联

说不尽舅氏艰辛，回思平日操劳，任是无情伤渭水；拭难干愚甥涕泪，想到外家鞠育，何堪抱恸过州门。
挽舅父联
作者：倪星垣
朝代：清
体裁：联

写不尽阿舅爱怜，忆当年随母归宁，分少绝甘，诵到渭阳常感泣；空留得愚甥想像，痛尔日闻公长逝，歌离吊梦，望他哈埠倍伤神。
挽薛凤鸣王氏联
作者：倪星垣
朝代：清
体裁：联

相夫子成循吏名，胡令梁案风凄，德曜未偿偕隐志；与使君为同年友，遥想花封月冷，安仁怎赋悼亡诗。
挽袁艺林联
作者：倪星垣
朝代：清
体裁：联

津沽小寓蛰经年，记曾萍水相逢，犹喜邀阮垆纵饮；京国旧游馀几在，赢得沧桑一变，不堪忆燕市悲歌。
挽解焕堂夫妇联
作者：倪星垣
朝代：清
体裁：联

故老渐凋零，剩兹一殿灵光，仍归泉壤；仙家嫌寂寞，呼得七旬德曜，同住蓬莱。
挽贾彩峰联
作者：倪星垣
朝代：清
体裁：联

卅馀年故里关怀，棫朴裕良规，若论兴学育才，遗泽至今思贾傅；二千里中州望断，梓桑惊噩耗，为想停车问字，深恩犹自泣侯芭。
挽贾彩峰联
作者：倪星垣
朝代：清
体裁：联

君真歌泮水藻芹，教泽长留，应已万家呼贾父；我亦属公门桃李，典型遽失，愿偕多士哭扬亭。
挽赵树萱母联
作者：倪星垣
朝代：清
体裁：联

夫君好合卅馀年，内助历多艰，胡竟心伤炊臼梦；吾友远游二千里，南行才几日，不堪肠断绝裾人。
挽赵香甫祖父母及母联
作者：倪星垣
朝代：清
体裁：联

未交令子，先识文孙，两世贤声征教泽；荆室偕行，冢媳随侍，一堂乐事叙彝伦。
挽赵香甫祖父母及母联
作者：倪星垣
朝代：清
体裁：联

百年偕老，得冢妇随侍泉台，仙界要团圆，琴鹤家声谈一室；七载宦游，与文孙常亲几席，祖风勤诵述，鲍桓遗范足千秋。
挽连襟之母联
作者：倪星垣
朝代：清
体裁：联

末戚托邢谭，记曾拜母登堂，得伴贤郎聆淑训；高风追敬孟，忽讶走伻见讣，痛教妻？失坤型。
挽邹峻昆父联
作者：倪星垣
朝代：清
体裁：联

以君与三农游，长想衣冠宗许子；有儿学万人敌，何须文赋继邹阳。
挽邹峻昆父联
作者：倪星垣
朝代：清
体裁：联

羡先生为圃为农，自是力田宗古训；与哲嗣同袍同泽，聊将助绋写哀忱。
挽邹峻昆父联
作者：倪星垣
朝代：清
体裁：联

羡君继樊许高风，当年派衍农家，事业甫成身遽逝；有子学孙吴兵法，他日声蜚军界，显扬有道目先瞑。
挽郝继贞联
作者：倪星垣
朝代：清
体裁：联

七二龄老宿，屹若灵光，忆棘闱获隽，花县蜚声，夙钦召杜高风，足有千秋，宜付史官为立传；四三载同年，仅存硕果，记白首徵歌，黄垆贳酒，踏遍津沽夜月，别才几日，那堪异地赋招魂。
挽郭振清夫妇联
作者：倪星垣
朝代：清
体裁：联

内外著贤声，正欣八秩齐登，遽尔双星并陨；后先证佛果，谁识百花生日，却为二老归期。
挽郭振清夫妇联
作者：倪星垣
朝代：清
体裁：联

噩耗志花朝，最难双佛归真，同值仲春十五日；高年推梓里，却好八旬得寿，尚赢奇数二三龄。
挽郭振清夫妇联
作者：倪星垣
朝代：清
体裁：联

寿考本家风，咸钦八十年华，不愧汾阳传嫡派；花朝为疾日，好趁二分春色，同归蓬岛证仙缘。
挽郭振清联
作者：倪星垣
朝代：清
体裁：联

与君本累世通家，记窥绛帐馀闲，把酒谈心，屡倩行沽邀夜月；有子负一乡重望，亲见青囊妙术，苏枯肉骨，也应含笑入泉台。
挽阎桂龄及弟联
作者：倪星垣
朝代：清
体裁：联

同里最相亲，记曾场圃毗连，与我弟昆常话旧；重泉无所苦，料得室家聚合，逢君叔季益胪欢。
挽阎桂龄及弟联
作者：倪星垣
朝代：清
体裁：联

吾之嗣母，君之姑母，幼岁许承宗，尔时晋谒外家，让枣推梨多厚爱；伯氏吹埙，仲氏吹篪，中年悲逝世，此日劻勷大事，凭棺临穴有馀哀。
挽陈化堂联
作者：倪星垣
朝代：清
体裁：联

伤心说冀北同游，风雨记连床，不道于今哭老友；回首忆城南顾曲，幽明悲异路，更从何处觅鲜伶？
挽陈化堂联
作者：倪星垣
朝代：清
体裁：联

噩耗递津沽，剧怜病已七年，倍益伤心挥老泪；交情比群纪，惟痛长余一岁，竟先撒手谢尘缘。
挽陈如汉联
作者：倪星垣
朝代：清
体裁：联

卅六年生有自来，戎机晓畅，军械精求，才气本兼人，讵中天箕尾芒寒，难回劫运；五百里没而犹视，兰梦终虚，萱堂未殡，家庭留恨事，听此日滹沱水咽，如吊英魂。
挽陈如汉联
作者：倪星垣
朝代：清
体裁：联

君相不当侯，卅六年风厉鹏程，全付一场尘梦；我心频感旧，十馀日霜飞虎帐，空怀百战英姿。
挽陈如汉联
作者：倪星垣
朝代：清
体裁：联

末戚托葭莩，久期燕颔丰姿，他日勋齐班定远；英声播桑梓，不道鸢肩骨相，一朝寿促马宾王。
挽陈子贞姊丈联
作者：倪星垣
朝代：清
体裁：联

同庚人垂卅载暌违，记大姊初夏归宁，询悉起居，犹冀重来常共话；周甲岁又六龄纪算，念小弟齐年漂泊，抚怀身世，缘何仙去不卬须。
挽陈子贞姊丈联
作者：倪星垣
朝代：清
体裁：联

有三十三年清福，有三十三载清贫，命运半迍邅，荒徼东还名阀老；以六旬六寿告终，以六月六日告窆，泉台一凭吊，献陵西望德星孤。
挽陈子贞姊丈联
作者：倪星垣
朝代：清
体裁：联

青年贵介，白首清贫，落落阅风尘，羡君随遇而安，甘作灌园陈仲子；萝茑从亲，松楸凭吊，翩翩厌浊世，怜我竭诚以奠，难酬负矢赵平原。
挽陈楷印夫妇联
作者：倪星垣
朝代：清
体裁：联

先生本系出太丘，排人难，解人纷，息事具深心，贤聚应书五百里；我辈亦分同犹子，木称公，金称母，登堂拜遗像，刍香可到九重泉。
挽马容轩联
作者：倪星垣
朝代：清
体裁：联

相交托廿载知音，弱息许呼爷，当日看膝前怜爱；一死留千秋疑案，冶游胡作鬼，至今说花下风流。
挽马恩浦妻郝夫人联
作者：倪星垣
朝代：清
体裁：联

十年宦迹相随，惜未鹿车归梓里；一夕婺华忽陨，忍教鸿案冷松江。
挽马骏图联
作者：倪星垣
朝代：清
体裁：联

壮岁共皋比，旧雨追思，曾记论文分绛帐；晚年耽曲糵，高风冷落，不堪携酒过黄垆。
挽马骏图联
作者：倪星垣
朝代：清
体裁：联

雅教久铭心，夙钦礼节详明，示我敢忘牙慧拾；戏言犹在耳，幸免班联陨越，告君毋顿脚跟来。
挽高文海联
作者：倪星垣
朝代：清
体裁：联

刀笔吏何嫌，入室半为学律客；宁馨儿尚幼，登堂谁是恤孤人。
挽高文海联
作者：倪星垣
朝代：清
体裁：联

袍泽仰龙头，十馀年刀笔追随，椽属顿惊亡主吏；室家资鹤俸，半百岁瓶罍萧瑟，孀嫠奚恃抚雏儿。
挽高文海联
作者：倪星垣
朝代：清
体裁：联

通新刑律，理旧簿书，奚怪历任群公，必使萧何充主办；无担石储，有室家累，借问从游诸子，谁为杵臼托遗孤。
挽齐德林妻联
作者：倪星垣
朝代：清
体裁：联

勿药不重占，忆曩年庆协更生，演剧酬神，曾为题词挥醉笔；徽音难再睹，痛此日节逢长至，春来阳复，翻教助绋送仙灵。
摘句对联
作者：倪星垣
朝代：清
体裁：联

叠石略存山意思，莳花聊破睡工夫。
摘句对联
作者：倪星垣
朝代：清
体裁：联

宿云似幕能遮月，细雨如烟不损花。
摘句对联
作者：倪星垣
朝代：清
体裁：联

寒星欲灭见渔火，小雨无声添落花。
摘句对联
作者：倪星垣
朝代：清
体裁：联

文标司马尊元狩，帖检来禽署永和。
摘句对联
作者：倪星垣
朝代：清
体裁：联

月借日光成半面，雨收云气泛馀丝。
摘句对联
作者：倪星垣
朝代：清
体裁：联

月扶花影偏宜夜，风得棋声亦带秋。
摘句对联
作者：倪星垣
朝代：清
体裁：联

月斜人影忽在水，风过秋声正满山。
摘句对联
作者：倪星垣
朝代：清
体裁：联

看花好似寻良友，得句浑疑是旧诗。
摘句对联
作者：倪星垣
朝代：清
体裁：联

竹枝风影更宜月，荷叶露香偏胜花。
摘句对联
作者：倪星垣
朝代：清
体裁：联

衣因乱叠痕常绉，书为频翻卷不齐。
摘句对联
作者：倪星垣
朝代：清
体裁：联

道心静似山藏玉，书味清于水养鱼。
摘句对联
作者：倪星垣
朝代：清
体裁：联

闲云倚岫心常住，明月沈潭影不流。
有容照相馆联
作者：倪星垣
朝代：清
体裁：联

有仪可象也；容光必照焉。
李宅门联
作者：倪星垣
朝代：清
体裁：联

庭栽卫国平安竹；院长唐家富贵花。
清云堂药局联
作者：倪星垣
朝代：清
体裁：联

清剂表剂补养剂，一剂立效；云货贵货川广货，各货皆精。
清云堂药局联
作者：倪星垣
朝代：清
体裁：联

清泉涌出苏仙井；云气长依董奉林。
清云堂药局联
作者：倪星垣
朝代：清
体裁：联

清降升提，医家妙用；云贵川广，地道药材。
清云堂药局联
作者：倪星垣
朝代：清
体裁：联

清静睽时研妙药；云山深处采仙芝。
清云堂药局联
作者：倪星垣
朝代：清
体裁：联

清风亮节能砭世；云意高情在济人。
王振瀛弟婚联
作者：倪星垣
朝代：清
体裁：联

其第一章风肆好；正十三夜月先圆。
王振瀛弟婚联
作者：倪星垣
朝代：清
体裁：联

凤翥鸾翔呈喜气；莺歌燕语贺春风。
王振瀛弟婚联
作者：倪星垣
朝代：清
体裁：联

合璧联珠将月满；双声叠韵又春三。
王振瀛弟婚联
作者：倪星垣
朝代：清
体裁：联

坦腹宗风推逸少；画眉韵事效张郎。
王振瀛弟婚联
作者：倪星垣
朝代：清
体裁：联

家传槐荫德延世；诗赋桃华婚及时。
王振瀛弟婚联
作者：倪星垣
朝代：清
体裁：联

少年喜绍青箱业；早岁应题红叶诗。
王振瀛弟婚联
作者：倪星垣
朝代：清
体裁：联

无仪无非新妇德；不寒不暖暮春天。
王振瀛弟婚联
作者：倪星垣
朝代：清
体裁：联

春逢鲁史闰三月；乐奏周诗第一风。
王振瀛弟婚联
作者：倪星垣
朝代：清
体裁：联

曲礼三千崇有室；春光九十协其仪。
王振瀛弟婚联
作者：倪星垣
朝代：清
体裁：联

杯交婪尾酒；画作比肩图。
王振瀛弟婚联
作者：倪星垣
朝代：清
体裁：联

槐树三株王祐第；桃花两岸武陵源。
王振瀛弟婚联
作者：倪星垣
朝代：清
体裁：联

槐茂已成连理木；桃夭自是合欢花。
王振瀛弟婚联
作者：倪星垣
朝代：清
体裁：联

洁藻香蘋，尸之季女；夭桃秾李，宴尔新婚。
王振瀛弟婚联
作者：倪星垣
朝代：清
体裁：联

瑞绕北堂槐荫远；诗赓南国李华秾。
王振瀛弟婚联
作者：倪星垣
朝代：清
体裁：联

画眉京兆笔；坦腹右军风。
王振瀛弟婚联
作者：倪星垣
朝代：清
体裁：联

翠黛夺将新草色；红裙妒杀碧桃花。
王振瀛弟婚联
作者：倪星垣
朝代：清
体裁：联

萱草黛眉争绿候；桃花人面一红时。
王李婚联
作者：倪星垣
朝代：清
体裁：联

一岁春光小阳月；百年佳耦谪仙风。
王李婚联
作者：倪星垣
朝代：清
体裁：联

业绍青箱佳子弟；笔题红叶小阳春。
王李婚联
作者：倪星垣
朝代：清
体裁：联

东垣医术分传女；北室刑于化及孙。
王李婚联
作者：倪星垣
朝代：清
体裁：联

仙李丰姿成眷属；古槐馀荫耀门楣。
王李婚联
作者：倪星垣
朝代：清
体裁：联

兰阶早设齐眉案；梅阁初添点额妆。
王李婚联
作者：倪星垣
朝代：清
体裁：联

北堂瑞绕高槐荫；南国喜生秾李华。
王李婚联
作者：倪星垣
朝代：清
体裁：联

坦腹前型追逸少；倾城绝色唱延年。
王李婚联
作者：倪星垣
朝代：清
体裁：联

岭上梅开花解语；庭前槐茂树交柯。
王李婚联
作者：倪星垣
朝代：清
体裁：联

文孙庭训修齐传；淑女家传道德经。
王李婚联
作者：倪星垣
朝代：清
体裁：联

椿庭早遂含饴志；梅阁初交合卺杯。
王李婚联
作者：倪星垣
朝代：清
体裁：联

椿萱并寿孙谋远；桃李宜家妇道成。
王李婚联
作者：倪星垣
朝代：清
体裁：联

槐为王氏传家树；梅是逋仙连理花。
王李婚联
作者：倪星垣
朝代：清
体裁：联

淑女经传聃耳术；仙人诗许状头名。
王李婚联
作者：倪星垣
朝代：清
体裁：联

百年佳耦华如李；十月阳春摽有梅。
王李婚联
作者：倪星垣
朝代：清
体裁：联

铭续东坡槐荫远；诗赓南国李华秾。
王李婚联
作者：倪星垣
朝代：清
体裁：联

鞶帨雍容新妇礼；瑟琴静好小春天。
王氏祖父父叔立碑贺喜大门联
作者：倪星垣
朝代：清
体裁：联

刊碑岂惟传名，合父子兄弟，两代家声，总期没世不忘，濡染幸邀韩氏笔；演剧敢云称庆，集丝竹管弦，一堂雅乐，也似生前上寿，斑斓戏舞老莱衣。
王汝森婚联
作者：倪星垣
朝代：清
体裁：联

一曲薰风初解愠；半钩新月试描眉。
王汝森婚联
作者：倪星垣
朝代：清
体裁：联

似面已夸花第一；画眉未到月初三。
王汝森婚联
作者：倪星垣
朝代：清
体裁：联

十里荷花鸳并宿；三株槐荫凤初鸣。
王汝森婚联
作者：倪星垣
朝代：清
体裁：联

喜逢雪藕调冰日；期作抽簪劝学人。
王汝森婚联
作者：倪星垣
朝代：清
体裁：联

彩笔喜题红叶句；华筵欣进碧荷杯。
王汝森婚联
作者：倪星垣
朝代：清
体裁：联

槐为奕世承恩树；莲是今朝并蒂花。
王汝森婚联
作者：倪星垣
朝代：清
体裁：联

槐庭初长交柯树；莲沼新开并蒂花。
王汝森婚联
作者：倪星垣
朝代：清
体裁：联

槐砌阴清谐凤侣；莲塘波静订鸳盟。
王汝森婚联
作者：倪星垣
朝代：清
体裁：联

槐荫堂中开喜宴；荷花香里斗新妆。
王汝森婚联
作者：倪星垣
朝代：清
体裁：联

燕咏双栖，鱼称比目；莲开并蒂，草佩宜男。
王汝森婚联
作者：倪星垣
朝代：清
体裁：联

牵到藕丝能系足；采将莲子结同心。
王汝森婚联
作者：倪星垣
朝代：清
体裁：联

金屋影摇蒲扇月；玉楼香引藕花风。
瑞州飞云阁联
作者：倪星垣
朝代：清
体裁：联

吾乡称第一溪山，南窥瑞水，北瞰仙岩，卅年来栋宇如新，试回思裙屐登临，传为盛事；此地占无边风月，东挹清流，西延爽气，咫尺间尘襟顿阔，况复有松楸凭吊，触我遐思。
祥钰钱铺联
作者：倪星垣
朝代：清
体裁：联

祥何止乎？室生虚白；钰者宝也，业托陶朱。
祷张爷得雨谢神戏台联
作者：倪星垣
朝代：清
体裁：联

与神有香火缘，只凭灵疏三通，已喜田间多雨量；惟我抱讴歌志，好唱霓裳一曲，遥从天半迓云旗。
祷张爷得雨谢神神棚联
作者：倪星垣
朝代：清
体裁：联

封号锡金龙，天职攸司，一雨滂沱沾蔀屋；馨香隆玉爵，精诚所至，群情鼓舞献梨园。
自挽联
作者：倪星垣
朝代：清
体裁：联

吾相不当侯，一举议员，再谋县长，终困厂官，穷措大迭次名场，费尽力，用尽财，只落得捞月沧江，到头贫贱；人生全是命，少登乙榜，中踬甲科，晚无子息，老学究频年讲席，挣过钱，吃过苦，才知道回轮瀚海，撒手归休。
自题联
作者：倪星垣
朝代：清
体裁：联

写就千缣消积债；留将一息理残书。
致和轩药局联
作者：倪星垣
朝代：清
体裁：联

致君泽民，功同良相；和脾理胃，术擅名医。
致和轩药局联
作者：倪星垣
朝代：清
体裁：联

致吾知全由格物；和药性方可济人。
药室联
作者：倪星垣
朝代：清
体裁：联

万应膏成苍耳子；千年健是白头翁。
药室联
作者：倪星垣
朝代：清
体裁：联

橘井泉香源活泼；杏林春暖气和融。
药王庙还愿戏台联
作者：倪星垣
朝代：清
体裁：联

孙真人法力无边，全凭默授千金方，驱我病魔占勿药；楚优孟衣冠具在，幸藉新翻数般曲，酬兹神惠祝延禧。
葬父二门联
作者：倪星垣
朝代：清
体裁：联

逾艾祝康强，讵期二竖为灾，奄忽顿教失慈父；析薪惭负荷，最痛一家无主，艰难何事付痴儿。
葬父便门联
作者：倪星垣
朝代：清
体裁：联

垂殁剩孤嫠，痛阿父忍于逝世；临终无嘱咐，令痴儿何以承家。
葬父便门联
作者：倪星垣
朝代：清
体裁：联

扶椁复扶棺，深痛送爷归土易；肯堂兼肯构，始知为子克家难。
葬父大门联
作者：倪星垣
朝代：清
体裁：联

陟岵泣靡瞻，叹目前大好家居，风雨漂摇谁作主；肯堂惭不肖，想日后无穷世业，箕裘负荷我何堪。
葬父暖阁联
作者：倪星垣
朝代：清
体裁：联

鲤对缘悭，自怜无父无诸父，谁启颛蒙施训诲；乌私愿阻，犹念有母有祖母，且收涕泪进羹汤。
葬父灵棚口联
作者：倪星垣
朝代：清
体裁：联

五旬又一龄，爱日方长，胡竟椿庭先萎荫；六月初九夕，终天永诀，惨教桥木不成春。
被诬昭雪后唱戏戏台联
作者：倪星垣
朝代：清
体裁：联

冤等覆盆，在缧绁非其罪也；言难磨玷，鸣钟鼓愿以洒之。
讽错字联
作者：倪星垣
朝代：清
体裁：联

唐本如糖，致远恐泥；沙真可杀，束手被擒。
谭氏祖父母父母立碑兼娶儿媳唱戏戏台联
作者：倪星垣
朝代：清
体裁：联

一部青史尽传奇，英雄事状，儿女情怀，都付与银牙铁板；几阙红腔皆纪实，祖代簪缨，孙枝琴瑟，合谱成白雪阳春。
谭氏祖父母父母立碑唱戏戏台联
作者：倪星垣
朝代：清
体裁：联

世界小梨园，看从前几部传奇，演中郎故事，写永叔阡文，亦雅亦风，行状翻成新乐府；家庭大戏院，问当局一门脚色，溯乔梓芳型，谱慈德懿范，可歌可泣，讴吟仍是旧排场。
贺周世桢暨祖母挂匾大厅联
作者：倪星垣
朝代：清
体裁：联

两世挹清芬，无不钦大母守贞，文孙行义；一堂开喜宴，最堪羡高朋满座。贺客盈门。
贺周世桢暨祖母挂匾大门联
作者：倪星垣
朝代：清
体裁：联

守节本吾国遗风，心同玉洁，志比冰清，毕世励松筠，忆曩时特旨予旌，共羡圣朝多雨露；行善乃斯人乐事，埋胔为仁，修道为义，数年劳畚挶，看此日舆情赠额，群钦高谊薄云天。
贺周世桢暨祖母挂匾待客厅联
作者：倪星垣
朝代：清
体裁：联

胜地绮筵开，黄叶声中呼进酒；小春天气好，红梅影里劝飞觞。